# śrī-sādhanāmṛta-candrikā

### prathamaḥ prakāśaḥ—

[1] atha nitya-kṛtyāni likhyante |

kṛṣṇa kṛṣṇa kṛṣṇa kṛṣṇa kṛṣṇa kṛṣṇa he

kṛṣṇa kṛṣṇa kṛṣṇa kṛṣṇa kṛṣṇa kṛṣṇa he |

kṛṣṇa kṛṣṇa kṛṣṇa kṛṣṇa kṛṣṇa pāhi māṁ

kṛṣṇa kṛṣṇa kṛṣṇa kṛṣṇa kṛṣṇa rakṣa mām ||

tataḥ śrī-guruṁ praṇamya pṛthivīṁ prārthayet—

samudra-mekhale devi parvata-stana-maṇḍale |

viṣṇu-patni namas tubhyaṁ pāda-sparśaṁ kṣamasva me ||

[2] tato bahir yātaḥ pādau pāṇī ca prakṣālya danta-dhāvanaṁ kuryāt | tato rātri-vastraṁ parityajyānya-vastraṁ paridhāyācamanaṁ kṛtvā gṛha-madhye śuddhāsane pūrvābhimukhy upaviśya punar ācamya nijābhīṣṭa-mantraṁ smaret | tato niścala-manāḥ śrī-guru-devaṁ smaret | yathā yāmale—

kṛpā-marandānvita-pāda-paṅkajaṁ

śvetāmbaraṁ gaura-ruciṁ sanātanam |

śandaṁ sumālyābharaṇaṁ guṇālayaṁ

smarāmi sad-bhakti-mayaṁ guruṁ harim ||

tataś ca—

ajñāna-timirāndhasya jñānāñjana-śalākayā |

cakṣur unmīlitaṁ yena tasmai śrī-gurave namaḥ ||

ity uktvā guruṁ praṇamet |

[3] tataś ca praṇāma-vākyāni paṭhitvā śrī-parama-gurv-ādīn praṇamet | praṇāma-vākyāni yathā—

padābja-mahasā mahā-kumatitā-tamo-nāśakaṁ

vraja-praṇaya-suśriyaṁ praṇata-tāpa-saṁhārakam |

vrajendra-tanaya-priyaṁ madhura-mūrtim āhlādakaṁ

namāmi paramaṁ guruṁ bhava-samudra-santārakam ||

iti parama-gurubhyo namaḥ |

[4] rādhā-vrajendrātmaja-bhāva-mūrtaye

vṛndāvana-prema-sukhāmara-drave |

kāruṇya-vārāṁ nidhaye mahātmane

parātparasamai gurave namo namaḥ ||

iti parāt-para-gurubhyo namaḥ |

[5] mahā-mahima-vanditaṁ sakala-sattva-bhadrākaraṁ

vrajendra-suta-sevana-praṇaya-sīdhu-viśvambharam |

kṛpāmaya-kalevaraṁ rasa-vilāsa-bhūṣādharaṁ

namāmi parameṣṭhinaṁ gurum ahaṁ sadā śaṅkaram ||

iti parameṣṭhi-gurubhyo namaḥ |

[6] trāyasva bho jagannātha

guro saṁsāra-vahninā |

dagdhaṁ māṁ kāla-daṣṭaṁ ca

tvām ahaṁ śaraṇaṁ gataḥ || iti ||

he śrī-guro jñānada dīnabandho

svānanda-dātaḥ karuṇaikasindho |

vṛndāvanāsīna-hitāvatāra

prasīda rādhā-praṇaya-pracāra || iti ||

[7] tataḥ śrī-kṛṣṇa-caitanya-mahāprabhoḥ praṇāmaḥ—

ānanda-līlā-maya-vigrahāya

hemābha-divya-chavi-sundarāya |

tasmai mahā-prema-rasa-pradāya

caitanya-candrāya namo namas te || iti | [CCA 68]

yasyaiva pādāmbuja-bhakti-labhyaḥ

pramābhidhānaḥ paramaḥ pumarthaḥ |

tasmai jagan-maṅgala-maṅgalāya

caitanya-candrāya namo namas te || [CCA 14]

[8] tato vijñāpanam |

saṁsāra-duḥkha-jaladhau patitasya kāma-

krodhādi-nakra-makaraiḥ kavalīkṛtasya |

durvāsanā-nigaḍitasya nirāśrayasya

caitanya-candra mama dehi padāvalambam || [CCA 91]

[9] tataḥ śrī-nityānanda-prabhoḥ praṇāmaḥ—

audāryeṇa sukāma-dhenu-diviṣad-vṛkṣendu-cintāmaṇi-

vṛndaṁ brahma-sukhaṁ ca sundaratayā kadarpa-vṛndaṁ prabhum |

vātsalyena sumātṛ-dhenu-nicayaṁ vispardhinaṁ nandinaṁ

nityānandam ahaṁ namāmi madhura-premābdhi-saṁvardhinam ||9|| iti ||

vijñāpanaṁ, yathā—

hāḍāi-paṇḍita-tanūja kṛpā-samudra

padmāvatī-tanaya tīrtha-padāravinda |

tvaṁ prema-kalpa-tarur ārti-harāvatāra

māṁ pāhi pāmaram anātham ananya-bandhum ||

[10] tataḥ śrī-advaita-prabhoḥ praṇatiḥ—

yena śrī-harir īśvaraḥ prakaṭayāñcakre kalau rādhayā

premṇā yena maheśvareṇa sakalaṁ premāmbudhau plāvitam |

viśvaṁ viśva-prakāśi-kīrtim atulaṁ taṁ dīna-bandhuṁ prabhum

advaitaṁ satataṁ namāmi hariṇādvaitaṁ hi sarvārthadam || iti |

vijñaptiḥ—

advaitaṁ te karuṇayā praṇayāvalokaiḥ

ke vābhavan na hi śacī-tanayasya dāsāḥ |

premāmbudhau ca sahasā bata ke na magnā

āśāpi no bhavati me bata kiṁ bravīmi || iti |

[11] śrī-gadādhara-paṇḍitasya praṇāmaḥ—

yat-pādābja-nakhāgra-kānti-lavato hy ajñāna-moha-kṣayaṁ

yat-kāruṇya-kaṭākṣataḥ svayam asau śrī-gaura-kṛṣṇo vaśam |

yātīṣad-bhajanāc ca yasya jagatāṁ premendur antarnabho

naumi śrīla-gadādharaṁ tam atulānandaika-kalpa-drumam || iti |

vijñāpanaṁ—

he he gadādhara dayā-saritāṁ patis taṁ

premṇā vaśīkṛta-śacī-tanayo vibhuś ca |

padmāvatī-tanaya eva tathā vaśī te

kiṁ te bravīmi mayi pāmarake kṛpāyai || iti |

[12] śrī-śrīvāsādīnāṁ praṇāmaḥ—

ye tīrtha-pramitāḥ punanti jagataḥ sad-vaidya-kalpāḥ prati

kurvantīndu-nibhāḥ kṛpāmṛta-ruco’py āpyāyayanti svayam |

susnigdhayā haricandanāni kalantyābhūṣyanty adbhutā

ratnānīva hi tān namāmi satataṁ śrīvāsa-mukhyān muhuḥ ||

vijñāpanam—

he śrīvāsādaya iha kṛpā-mūrtayo gaura-kṛṣṇa-

premāmbudheḥ sura-viṭapinaḥ śānta-saumya-svabhāvāḥ |

dīnoddhāre prabala-niyamāḥ premadā yūyam eva

tasmād ajñaṁ prapada-rajasā pāpinaṁ māṁ punīta || iti |

[13] śrī-navadvīpasya praṇāmaḥ—

navīna-śrī-bhaktiṁ nava-kanaka-gaurākṛti-patiṁ

navāraṇya-śreṇīṁ nava-sura-sarid-vāta-valitam |

navīna-śrī-rādhā-hari-rasamaya-kīrtana-vidhiṁ

navadvīpaṁ vande nava-karuṇam ādyaṁ nava-rucim ||

[14] śrī-gaṅgāyāḥ praṇāmaḥ—

navadvīpārāma-prakara-kusumāmoda-valitāṁ

sphurad-ratna-śreṇī-cita-taṭa-sutīrthāvali-yutām |

harer gaurāṅgasyātula-caraṇa-reṇūkṣita-tanuṁ

samudyat-premormi-tumula-hari-saṅkīrtana-rasaiḥ ||

prabhu-krīḍā-pātrīm amṛta-rasa-gātrīm ṛṣi-ghaṭā-

śiva-brahmendrādīḍita-māhātmya-mukharām |

lasat-kiñjalkāmbhojani-madhupa-garbhoru-karuṇām

ahaṁ vande gaṅgām agha-nikara-bhaṅgājala-kaṇām || iti |

[15] tataḥ śrī-guru-rūpāṁ sakhīṁ praṇamet, yathā—

rādhā-saṁmukha-saṁsaktāṁ

sakhī-saṅga-nivāsinīm |

tām ahaṁ satataṁ vande

parāṁ guru-rūpāṁ sakhīm ||

[16] evaṁ krameṇa yūtheśvarīṁ praṇamya śrī-rādhikāṁ praṇamet—

rātotsava-vilāsinyai namas te parameśvari |

kṛṣṇa-prāṇādhike rādhe paramānanda-vigrahe ||

praṇamāmi mahā-nṛtya-mayīṁ tvām atisundarīm |

ratnālaṅkṛta-śobhāḍhyāṁ kusumārcita-vigrahām || iti |

vijñaptiḥ [utkalikā-vallaryāṁ, 19]—

bhavatīm abhivādya cāṭubhir

varam ūrjeśvari varyam arthaye |

bhavadīyatayā kṛpāṁ yathā

mayi kuryād adhkāṁ bakāntakaḥ ||

[17] śrī-kṛṣṇasya praṇāmaḥ—

namo brahmaṇya-devāya go-brāhmaṇa-hitāya ca |  
jagad-dhitāya kṛṣṇāya govindāya namo namaḥ ||

namo nalina-netrāya veṇu-vādya-vinodine |

rādhādhara-sudhā-pāna-śāline vanamāline || iti ||

vijñaptiḥ [utkalikā-vallaryāṁ, 18]—

praṇipatya bhavantam arthaye

paśupālendra-kumāra kākubhiḥ |

vraja-yauvatamauli-mālikā-

karuṇāpātram imaṁ janaṁ kuru ||

[18] śrī-lalitādīnāṁ praṇāmaḥ—

kāruṇya-kalpa-latike lalite namas te

rādhā-samāna-guṇa-cāturike viśākhe |

tvāṁ naumi campaka-late’cyuta-citta-cañca-

rīke vicitra-carite ca sucitra-rekhe ||

śrī-raṅga-devi dayita-praṇayāṅga-raṅge

tubhyaṁ namo’stu sukha-lāsya-sarit sudevi |

vidyā-vinoda-sadane’pi ca tuṅga-vidye

pūrṇendu-khaṇḍana-khare sumukhīndu-lekhe ||

rādhānuje mama namo’stu anaṅga-devi

tubhyaṁ sadā madhumati priyatā-marande |

sauhārdya-sakhya-vimale namo’stu

śrī-śyāmale parama-sauhṛda-pātra-rādhe ||

he pālike praṇaya-pālini te namo’stu

śrī-maṅgale parama-maṅgala-sīma-rūpe |

dhanye vrajendra-tanaya-priyatā-susampan-

naumīśa-candra-rucire nanu tārake tvām || iti |

vijñaptiḥ—

śrī-rādhikā-praṇaya-nirjhara-sikta-citta-

vṛtti-prasūna-parimodita-mādhavāste |

premānurāga-guravo lalitādayo māṁ

svāṅghryabja-reṇu-sadṛśīm api bhāvayantu || iti |

[19] śrī-kṛṣṇa-kiṅkarādīnāṁ praṇāmaḥ—

raktakaḥ patrakaḥ patrī madhukaṇṭho madhuvrataḥ |

rasālaḥ suvilāsaś ca premakando marandakaḥ ||

ānandaś candrahāsaś ca payodo bakulas tathā |

rasadaḥ śāradādyāś ca vrajasthā anugā matāḥ ||

maṇi-maya-vara-maṇḍanojjalāṅgāt

puraṭa-javā-madhuliṭ-paṭīrābhāsaḥ |

nija-vapur-anurūpa-divya-vastrān

vraja-pati-tanaya-kiṅkarān namāmi ||

[20] tad-vayasyānāṁ praṇāmaḥ—

kṣaṇādarśanato dīnāḥ sadā saha-vihāriṇaḥ |

tad-eka-jīvitāḥ proktā vayasyā vraja-vāsinaḥ ||

balānuja-sadṛg-vayo-guṇa-vilāsa-veṣa-śriyaḥ

priyaṅkaraṇa-vallakī-dala-viṣāṇa-veṇv-aṅkitāḥ |

mahendra-maṇi-hāṭaka-sphaṭika-padma-rāga-tviṣaḥ

sadā praṇaya-śālinaḥ sahacarā hareḥ pāntu naḥ ||

[21] śrī-baladevasya praṇāmaḥ—

gaṇḍāntaḥ-sphurad-eka-kuṇḍalam alicchannāvataṁsotpalaṁ

kasturīkṛta-citrakaṁ pṛthu-hṛdi bhrājiṣṇu-guñjā-srajam |

taṁ vīraṁ śarad-ambuda-dyuti-bharaṁ saṁvīta-nīlāmbaraṁ

gambhīra-svanitaṁ pralamba-bhujam ālambe pralamba-tviṣam ||

[22] śrī-yaśodāyāḥ praṇāmaḥ—

kṣaumaṁ vāsaḥ pṛthu-kaṭi-taṭe bibhratī sūtra-naddhaṁ

putra-sneha-snuta-kuca-yugaṁ jāta-kampaṁ ca subhrūḥ |

rajjv-ākarṣa-śrama-bhuja-calat-kaṅkaṇau kuṇḍale ca

svinnaṁ vaktraṁ kabara-vigalan-mālatī nirmamantha || [BhP 10.9.3]

ḍorī-juṭita-vakra-keśa-paṭalā sindura-bindūllasat-

sīmanta-dyuti-raṅga-bhūṣaṇa-vidhiṁ nāti-prabhūtaṁ śritā |

govindāsya-nisṛṣṭa-sāśru-nayana-dvandvā navendīvara-

śyāma-śyāma-rucir vicitra-sicayā goṣṭheśvarī pātu vaḥ ||

[23] śrī-vrajādhīśasya praṇāmaḥ—

tila-taṇḍulitaiḥ kacaiḥ sphurantaṁ

nava-bhāṇḍīra-palāśa-cāru-celam |

ati-tundilam indu-kānti-bhājaṁ

vraja-rājaṁ vara-kūrcam arcayāmi ||

[24] śrī-rohiṇī-devyāḥ praṇâmaḥ—

putrād uccair api hala-dharāt siñcati sneha-purair

govindaṁ yādbhuta-rasavatī-prakriyāsu pravīṇā |

sakhya-śrībhir vrajapura-mahārāja-rājñīṁ nayaistad

gopendraṁ yā sukhayati bhaje rohiṇīm īśvarīṁ tām || [VVS 11]

[25] śrī-vṛṣabhānoḥ—

kharva-śmaśrum udāram ujjvala-kulaṁ gauraṁ samānaṁ sphurat-

pañcāśattama-varṣa-vandita-vayaḥ-krāntiṁ pravīṇaṁ vraje |

goṣṭheśasya sakhāyam unnatatara-śrīdāmato’pi priay-

śrī-rādhāṁ vṛṣabhānum udbhaṭa-yaśo-vrātaṁ sadā taṁ bhaje || [VVS 26]

[26] śrī-kīrtidāyāḥ praṇāmaḥ—

anudinam iha mātrā rādhā-bhavya-vārtāḥ

kalayitum atiyatnāt preṣyate dhātrikāyāḥ |

duhitṛ-yugalam uccaiḥ prema-pūra-prapañcair

vikala-mati yayāsau kīrtidā sāvatān naḥ || [VVS 27]

[27] śrī-rūpa-mañjary-ādīnāṁ praṇāmaḥ—

tāmbūlārpaṇa-pāda-mardana-payo-dānādibhisārādibhir

vṛndāraṇya-maheśvarīṁ priyatayā yās toṣayanti priyāḥ |

prāṇa-preṣṭha-sakhī-kulād api kilāsaṅkocitā bhūmikāḥ

kelī-bhūmiṣu rūpa-mañjarī-mukhās tā dāsikāḥ saṁśraye || [VVS 38]

vijñaptiḥ—

śrī-rādhā-prāṇa-tulyā madhura-rasa-kathā-cāturī-citra-dakṣā-

sevā-santarpiteśāḥ svasurata-vimukhā rādhikānanda-ceṣṭāḥ |

sarvāḥ sarvārtha-siddhā nija-guṇa-karuṇā-pūrṇa-mādhvīka-sārā

narmālyo rādhikāyā mayi kuruta kṛpāṁ prema-sevottarā yāḥ ||

[28] sarvāḥ prati vijñaptiḥ—

he prema-sampad-atulā vraja-navya-yūnoḥ

prāṇādhikāḥ priya-sakhī-priya-narma-sakhyaḥ |

yuṣmākam eva caraṇābja-rajo’bhiṣekaṁ

sākṣād avāpya saphalo’stu mamaiva mūrdhā ||

[29] śrī-paurṇamāsyāḥ praṇāmaḥ—

śrī-paurṇamāsyāś caraṇāravindaṁ

vande sadā bhakti-vitāna-hetum |

śrī-kṛṣṇa-līlābdhitaraṅga-magnaṁ

yasyā manaḥ sarva-niṣevitāyāḥ ||

[30] śrī-vṛndāyāḥ praṇāmaḥ

tavāraṇye devi dhruvam iha murārir viharate

sadā preyasyeti śrutir api virauti smṛtir api |

iti jñātvā vṛnde caraṇam abhivande tava kṛpāṁ

kuruṣva kṣipraṁ me phalaut nitarāṁ tarṣa-viṭapī ||

[31] śrī-tulasyāḥ praṇāmaḥ—

yā dṛṣṭvā nikhilāgha-saṅgha-śamanī-spṛṣṭā vapuḥ-pāvanī

rogānām abhivanditā nirasanī siktāntaka-trāsinī |

pratyāsatti-vidhāyinī bhagavataḥ kṛṣṇasya saṁropitā

nyastā tac-caraṇe vimukti-phaladā tasya tulasyai namaḥ ||

[32] śrī-vṛndāvanasya praṇāmaḥ—

ānanda-vṛnda-paritundilam indirāyā

ānanda-vṛnda-parinindita-nanda-putram |

govinda-sundara-vadhū-parinanditaṁ tad

vṛndāvanaṁ madhura-mūrtam ahaṁ namāmi || iti ||

[33] śrī-yamunāyāḥ praṇāmaḥ—

gaṅgādi-tīrtha-parisevita-pāda-padmāṁ

goloka-sakhya-rasa-pūra-mahiṁ mahimnā |

āplāvitākhila-susādhu-janāṁ sukhābdhau

rādhā-mukunda-muditāṁ yamunāṁ namāmi ||

[34] śrī-govardhanasya praṇāmaḥ—

saptāham evācyuta-hasta-padmake

bhṛṅgāyamānaṁ phala-mūla-kandaraiḥ |

saṁsevyamānaṁ harim ātma-vṛndakaṁ

govardhanaṁ taṁ śirasā namāmi ||

[35] śrī-śyāma-kuṇḍasya praṇāmaḥ—

duṣṭāriṣṭa-vadhe svayaṁ samudabhūt kṛṣṇāṅghri-padmād idaṁ

sphītaṁ yan-makaranda-vistṛtir ivāriṣṭākhyam iṣṭaṁ saraḥ |

sopānaiḥ parirañjitaṁ priyatayā śrī-rādhayā kāritaiḥ

premṇāliṅgad iva priyāsara idaṁ tan nitya-nityaṁ bhaje ||

[36] śrī-rādhā-kuṇḍasya praṇāmaḥ—

śrī-vṛndā-vipinaṁ suramyam api tac chrīmān sa govardhanaḥ

sā rāsa-sthalikāpy alaṁ rasamayaiḥ kiṁ tāvad anya-sthalaiḥ |

yasyāpy aṁśa-lavena nārhati manāk sāmyaṁ mukundasya tat

prāṇebhyo’py adhikaṁ priyeva dayitaṁ tat kuṇḍam evāśraye || iti |

[37] śrī-vrajavāsināṁ praṇāmaḥ—

mudā yatra brahmā tṛṇa-nikara-gulmādiṣu paraṁ

sadā kāṅkṣan janmārpita-vividha-karmāpy anudinam |

kramād ye tatraiva vraja-bhuvi vasanti priya-janā

mayā te te vandyāḥ parama-vinayāḥ puṇya-khacitāḥ || iti |

[38] śrī-vaiṣṇavānāṁ praṇāmaḥ—

caitanya-candra-caritāmṛta-śuddha-sindhu-

vṛndāvanīya-surasormi-samunnimagnāḥ |

ye vai jagan nija-guṇaiḥ svayam āpunanti

tān vaiṣṇavāṁś ca hari-nāma-parān namāmi ||

vāñchā-kalpa-tarubhyaś ca kṛpā-sindhubhya eva ca |

patitānāṁ pāvanebhyo vaiṣṇavebhyo namo namaḥ ||

evaṁ gurvād-krameṇa praṇāma-vijñapti-pāṭhas trisandhyaṁ kartavyam |

[39] atha prātaḥ-smaraṇa-kīrtane—

sa jayati viśuddha-vikramaḥ

kanakābhaḥ kamalāyatekṣaṇaḥ |

varajānu-vilambi-sad-bhujo

bahudhābhaktirasābhinartakaḥ ||

jayati jana-nivāso devakī-janma-vādo

yadu-vara-pariṣat svair dorbhir asyann adharmam |

sthira-cara-vṛjina-ghnaḥ su-smita- śrī-mukhena

vraja-pura-vanitānāṁ vardhayan kāma-devam || [BhP 10.90.48]

smṛte sakala-kalyāṇa-bhājanaṁ yatra jāyate |

puruṣaṁ tam ajaṁ nityaṁ vrajāmi śaraṇaṁ harim ||

vidagdha-gopāla-vilāsinīnāṁ

sambhoga-cihnāṅkita-sarva-gātram |

pavitram āmnāya-girām agamyaṁ

brahma prapadye navanīta-coram ||

udgāyatīnām aravinda-locanaṁ

vrajāṅganānāṁ divam aspṛśad dhvaniḥ |

dadhnaṁ ca nirmanthana-śabda-miśrito

nirasyate yena diśām amaṅgalam ||

[40-41] atha tatra kāla-niyamaḥ | yathā śrīla-dhyāna-candra-gosvāmi-pādair viracita-paddhatyāṁ[[1]](#footnote-2) | tatra niśānte dhyānam [śārada-tilake]—

smared vṛndāvane ramye mohayantam anāratam |

govindaṁ puṇḍarīkākṣaṁ gopa-kanyā-sahasraśaḥ ||

ātmano vadanāmbhoje preritākṣi-madhu-vratāḥ |

kāma-bāṇena vivaśāś ciram āśleṣaṇotsukāḥ ||

muktā-hāra-lasat-pīna-tuṅga-stana-bharānatāḥ |

srasta-dhammilla-vasanā mada-skhalita-bhāṣaṇāḥ ||

danta-paṅkti-pramodbhāsi-spandamānādharāñcitāḥ |

vilobhayantīr vividhair vibhramair bhāva-garbhitaiḥ || iti |

[42] atha niśānta-līlāṁ smaret | tatrādau gauracandrasya [bhāvanā-sāra-saṅgrahe]—

prage śrīvāsasya dvija-kula-ravair niṣkuṭa-vare

śruti-dhyāna-prakhyaiḥ sapadi gata-nidraṁ pulakitam |

hareḥ pārśve rādhā-sthitim anubhavantaṁ nayanajair

jalaiḥ saṁsiktāṅgaṁ vara-kanaka-gauraṁ bhaja manaḥ || iti ||

smaraṇa-maṅgale (3)—

rātry-ante trasta-vṛnderita-bahu-viravair bodhitau kīra-śārī-

padyair hṛdyair ahṛdyair api sukha-śayanād utthitau tau sakhībhiḥ |

dṛṣṭau hṛṣṭau tadātvodita-rati-lalitau kakkhaṭīgīḥ-saśaṅkau

rādhā-kṛṣṇau satṛṣṇāv api nija-nija-dhāmny āpta-talpau smarāmi ||

[43] sanat-kumāra-saṁhitāyāṁ ca |

[44] tato harināma-mahā-matraṁ yathā-śakti japet | tataḥ punaś ca gurv-ādīn praṇamet yathā—

vande’haṁ śrī-guroḥ śrī-yuta-pada-kamalaṁ śrī-gurūn vaiṣṇavāṁś ca

śrī-rūpaṁ sāgrajātaṁ saha-gaṇa-raghunāthānvitaṁ taṁ sa-jīvam |

sādvaitaṁ sāvadhūtaṁ parijana-sahitaṁ kṛṣṇa-caitanya-devaṁ

śrī-rādhā-kṛṣṇa-pādān saha-gaṇa-lalitā-śrī-viśākhānvitāṁś ca ||

tato mantrādi-vidhiṁ kuryāt | tato vaiṣṇavācamanam | yathā— ādau pādau hastau ca prakṣālayet | tataḥ keśavāya namaḥ, śrī-nārāyaṇāya namaḥ, śrī-mādhavāya namaḥ, iti mantra-trayaṁ japan muktāṅguṣṭha-kaniṣṭha-saṁhatāṅgulinā dakṣiṇa-kareṇa vāra-trayaṁ jalam ācamet | tataḥ śrī-govindāya namaḥ śrī-viṣṇave namaḥ iti mantra-dvayena pāṇi-dvayaṁ prakṣālayet | śrī-madhusūdanāya namaḥ, śrī-trivikramāya namaḥ iti mantra-dvayaṁ japan saṁvṛtāṅguṣṭha-mūlena mukhaṁ vāma-dakṣiṇa-kramābhyāṁ vāra-dvayaṁ mārjayet | śrī-vāmanāya namaḥ śrī-śrīdharāya namaḥ iti mantra-dvayaṁ japan tathā sṁvṛtāṅguṣṭha-mūlena oṣṭhādharau ūrdhvādhaḥ krameṇa vāra-dvayaṁ mārjayet | śrī-hṛṣīkeśāya namaḥ ity ekaṁ mantraṁ japan pāda-dvayaṁ prakṣālayet | śrī-padmanābhāya namaḥ ity ekaṁ mantraṁ japan punaḥ pāda-dvayaṁ prakṣālayet | śrī-dāmodarāya namaḥ ity ekaṁ mantraṁ japan jalaṁ tri-vāram abhisiñcet | śrī-vāsudevāya namaḥ ity ekaṁ mantraṁ japan aṅguṣṭha-tarjanībhyāṁ nāsike spṛśet | śrī-aniruddhāya namaḥ śrī-puruṣottamāya namaḥ iti mantra-dvayaṁ japan saṁyuktāṅguṣṭhānāmikābhyāṁ netra-yugalaṁ punaḥ punaḥ | śrī-adhokṣajāya namaḥ śrī-nṛsiṁhāya namaḥ iti mantra-dvayaṁ japan saṁyuktāṅguṣṭhānāmikābhyāṁ nābhiṁ spṛśet | śrī-janārdanāya namaḥ iti mantraṁ japan kara-talena hṛdayaṁ spṛśet | śrī-upendrāya namaḥ iti mantraṁ japan sarvāṅgulibhir mastakaṁ spṛśet | śrī-haraye namaḥ śrī-kṛṣṇāya namaḥ iti mantra-dvayaṁ japan karāgreṇa dakṣiṇa-vāma-bāhu-mūle spṛśet |

aśaktaḥ kevalaṁ dakṣaṁ

spṛśet karṇaṁ tathā ca vāk |

kurvitālabhanaṁ vāpi

dakṣiṇa-śravaṇasya vai || [HBV 3.108] iti |

[45] tataḥ snānārthaṁ gaṅgādau gatvā dhauta-vastraṁ mṛttikāṁ ca taṭe nyasya tīrthaṁ praṇamya śrī-kṛṣṇaṁ ca praṇamya taṁ prārthayet | prārthanā yathā pādme—

deva-deva jagannātha śaṅka-cakra-gadādhara |

dehi viṣṇo mamānijñāṁ tava tīrtha-niṣevaṇe ||

pāpo’haṁ pāpa-karmāhaṁ pāpātmā pāpa-sambhavaḥ |

trāhi māṁ puṇḍarīkākṣa sarva-pāpa-haro hariḥ || iti ||

tato jale praviśya mṛttikāṁ gṛhṇīyāt | tan-mantro yathā pādme—

aśva-krānte ratha-krānte viṣṇu-krānte vasundhare |

mṛttike hara me pāpaṁ yan mayā duṣkṛtaṁ kṛtam ||

uddhṛtāsi varāheṇa kṛṣṇena śata-bāhunā |

namas te sarva-bhūtānāṁ prabhavāvani suvrate || iti ||

[46] tato nābhi-dadhna-jale nadyādau pravāhābhimukhī puṣkaraṇy-ādau pūrvābhimukhī san, ādau sāmānyataḥ snātvācamya caturdikṣu catur-hasta pramāṇaṁ jalaṁ kṛtvā tatra tīrthāni āhvayet, yathā—

gaṅge ca yamune caiva godāvari sarasvati |

narmade sindho kāveri jale 'smin sannidhiṁ kuru ||

iti paṭhitvā kṛtāñjalir bhūtvā tīrthāni samprārthayet |

viṣṇu-pāda-praṛtāsi vaiṣṇavī viṣṇu-devatā |

trāhi nas tv enasas tasmād ājanma-maraṇāntikāt ||

kalinda-tanaye devi paramānanda-vardhini |

snāmi te salile sarvāparādhān māṁ vimocaya ||

pāvanaṁ pāvanaṁ sākṣād duritānāṁ mahāsuraḥ |

prasīda kṛpaṇe mayy evārte tvaṁ kṛṣṇa-vallabhaḥ ||

udbhūtaṁ kṛṣṇa-pādābjād ariṣṭa-vadhataś chalāt |

pāhi māṁ pāmaraṁ snāmi śyāma-kuṇḍe jale tava ||

śrī-rādhā-sama-saubhāgyaṁ sarva-tīrtha-pravanditam ‘

prasīda rādhikā-kuṇḍa snāmi te salile śubhe || iti |

[47] tīrtha-prārthanā-śloka-pañcakaṁ paṭhitvā śrī-kṛṣṇa-caraṇāmbhojaṁ dhyātvā cāvaguṇṭhana-mudrayā saptadhā mūla-mantraṁ japtvā tīrtha-jalaṁ punaḥ sa-puṭāñjalinā sva-mūrdhni vāra-trayam abhiṣiñcya sva-mantraṁ japan sammajjya snāyāt | tataḥ utthāya punaś ca sva-mantraṁ japan kumbha-mudrayā vāra-trayaṁ jalaṁ sva-mūrdhni abhisicya mārjanī vastreṇa aṅgāni saṁmārjya tīrthaṁ mahimā-padyāni paṭhet | tāni padyāni, yathā—

mahā-pāpa-bhaṅge dayālo na gaṅge

maheśottamāṅge lasac-citta-raṅge |

drava-brahma-dhāmācyutāṅghry-abje

mā punīhīna-kanye pravāhormi-dhanye ||

cid-ānanda-bhānoḥ sadānanda-sūnoḥ

para-prema-pātrī drava-brahma-gātrī |

adhānāṁ lavitrī jagat-kṣema-dhātrī

pavitrī-kriyān no vpur mitra-putrī ||

aye śrī-saraḥ pāvanaṁ nāma sārthaṁ

bhavatv ānataṁ snānato mā kṛtārtham |

kuruṣv āśu gopī-rahaḥ-keli-kīrti

vadantaṁ vasantaṁ tvayā tulya-vṛttim ||

ariṣṭāmṛtān nandasūnoḥ prakāśaṁ

mahānanda-vārīndirā-cid-vilāsam |

ariṣṭaṁ mamāga prakṛṣṭaṁ lunīhi

sadā śyāma-kuṇḍaṁ vapur naḥ punīhi ||

namas te samasteśvara-prema-vanyaṁ

mahā-tīrthaṁ nirmañchanīyātma-dhanyam |

aye rādhikā-kuṇḍa-go-ṣaṇḍa-nandaṁ

vapur naḥ punīhi pramodīśa-śandam || iti |

[48] tatas tīrtha-taṭe ārdra-vastraṁ parityajya śuṣka-vastraṁ paridhāya tatropaviśya vidhivat tilakaṁ kṛtvā pūrvābhimukhībhūyācamyādau gurudevaṁ prārthayet | yathā—

yo’ndhīkṛtya kutarka-ghūka-paṭalīm ajñāna-mohāndha-hṛt

saṁnudaṁca kukarma-jāḍyam abhito hṛt-padmam ullāsayan |

rādhā-mādhava-gūḍha-rūpa-saraṇīm udbhāṣayan bhāskaraḥ

sa tvaṁ śrī-gurudeva pāhi patitaṁ māṁ dīnam andhaṁ janam ||

[49] tataḥ śrī-kṛṣṇaṁ dhyāyet, yathā yāmale—

dhyāyet saurī-taṭe divyaiśvarya-mādhurya-bhūṣite |

vaikuṇṭhottama-saubhāgye śrī-kṛṣṇābhy-adhidaivate ||

pṛthivyāṁ vidyamāne’py aprākṛte saccidātmake |

māthure madhuraiśvarya-mādhurya-nikarākare ||

nānā-ratna-cite saurī-vāri-māruta-sevite |

niṣkāmaiḥ para-mādhurya-premaika-puruṣarthibhiḥ ||

maharṣi-pramukhair dhyāna-gamye’nantāṁśa-sambhave |

nānā-vṛkṣa-latā-kuñja-puṣpa-puñja-susaurabhe ||

vṛndāraṇye kalpa-vṛkṣa-tale koṭi-ravi-prabhe |

locanānanda-mādhurya-divye śrī-ratna-mandire ||

sahasra-dala-māṇikye keśarāmbuja-madhyage |

ratna-siṁhāsana-vāme sthitayā rādhayā saha ||

rājamānaṁ dalālistha-gopī-maṇḍala-maṇḍitam |

kandarpa-bīja-gāyatrī-puraṇākṣara-vigraham ||

dvātriṁśal-lakṣaṇair yutaṁ catuḥ-ṣaṣṭhi-guṇānvitam |

kandarpa-koṭi-lāvaṇyaṁ sphurac-cin-maya-bhūṣaṇam ||

nava-yauvana-sampannaṁ nīla-nīrada-sundaram |

rāsa-vilāsinaṁ nityaṁ govindaṁ sukha-vāridhim || iti |

[50] dhyātvā tato mūla-mantraṁ daśadhā prajapet sudhīḥ |

tataḥ kandarpa-gāyatryā pañcadhārghyaṁ samarpya ca ||

dattvā pañcopacārāt sudhenu-mudrāṁ pradarśayet |

sva-mantraṁ daśadhā kāma-gāyatrīṁ ca japet tataś ca ||

śrī-kṛṣṇa-caraṇāmbhoje pañcāñjali-jalāni vai |

samarpya mūla-mantreṇa pītvā śrī-caraṇāmṛtam ||

natvā kṛṣṇaṁ tathā tīrthaṁ tīrthānāṁ stutim āpaṭhan |

vrajed gṛhaṁ tataḥ prītaḥ śrī-mūrti-sevanotsukaḥ ||

tatrārtha-krameṇaiva tatratya-vidhiḥ | tatrādau śrī-vṛndāvana-yamunā-taṭe śrī-yoga-pīṭhe kalpa-vṛkṣa-tale śrī-maṇi-mandira-madhye śrī-ratna-siṁhāsane gopī-gaṇa-sevitaṁ śrī-rādhayā saha śrī-govindaṁ dhyāyet | tataḥ kāma-bījaṁ daśadhā japet | tataḥ kāma-gāyatrīṁ daśadhā japet | tato’ṣṭādaśākṣara-gopāla-mantraṁ daśadhā japet | tataḥ śrī-rādhikā-gāyatrīṁ daśadhā japet | tataḥ sva-sva-gāyatrībhyāṁ pañcārghyaṁ samarpya jalenaiva pañcopacāra-pūjāṁ tayoś ca kuryāt | yathā—etat pādyaṁ, eṣa gandhaḥ, etat puṣpam, eṣa dhūpaḥ, eṣa dīpaḥ, etan naivedyaṁ, idam ācamanīyam iti dhenu-mudrāṁ pradarśya sarvaṁ tan-mantreṇa samarpayet | tam api daśadhā japet | tato mānasopacārān nānā-vidha-miṣṭānna-suvāsita-jala-tāmbūlādīn samarpya ārātrikaṁ kṛtvā śrī-rādhā-kṛṣṇa-caraṇāmbhojeṣu pañca-pañcadhā jalāñjaliṁ samarpya śrī-caraṇāmṛtaṁ gṛhītvā kiñcit śirasi dhṛtvā praṇamet |

caraṇāmṛta-dhāraṇa-mantro, yathā (HBV 3.290)—

akāla-mṛtyu-haraṇaṁ sarva-vyādhi-vināśanam |

viṣṇoḥ pādodakaṁ pītvā śirasā dhārayāmy aham ||

atha gurv-ājñānusāreṇa tilaka-dhāraṇa-vidhiḥ, yathā pādme (6.225.46)—

ārabhya nāsikā-mūlaṁ lalāṭāntaṁ likhen mṛdā |

nāsikāyās trayo bhāgā nāsā-mūlaṁ pracakṣyate ||

samārabhya bhruvor madhyam antarālaṁ prakalpayet || iti |

[51] hari-mandira-lakṣaṇam (HBV 4.216-217; PadmaP 6.225.27-28)—

nāsādi-keśa-prayantam ūrdhva-puṇḍraṁ suśobhanam |

madhye chidra-samāyuktaṁ tad vidyād harimandiram ||

vāma-pārśve sthito brahmā dakṣiṇe ca sadā-śivaḥ |

madhye viṣṇuṁ vijānīyāt tasmān madhyaṁ na lepayet || iti |

tilaka-racanāṅguli-niyame smṛtiḥ (HBV 4.221)—

anāmikā kāmadoktā madhyam āyuskarī bhavet |

aṅguṣṭhaḥ puṣṭidaḥ proktas tarjanī mokṣa-dāyinī || iti |

dvādaśāṅgeṣu tilaka-nirmāṇa-vidhiḥ, yathā (PadmaP 6.225.45-47)

lalāṭe keśavaṁ dhyāyen nārāyaṇam athodare |

vakṣaḥ-sthale mādhavaṁ tu govindaṁ kaṇṭha-kūpake ||

viṣṇuṁ ca dakṣiṇe kukṣau bāhau ca madhusūdanam |

trivikramaṁ kandhare tu vāmanaṁ vāma-pārśvake ||

śrīdharaṁ vāma-bāhau tu hṛṣīkeśaṁ ca kandhare |

pṛṣṭhe tu padma-nābhaṁ ca kaṭyāṁ dāmodaraṁ nyaset |

tat prakṣālana-toyaṁ tu vāsudeveti mūrdhani ||

ūrdhva-puṇḍraṁ lalāṭe tu sarveṣāṁ prathamaṁ smṛtam |

lalāṭādi-krameṇaiva dhāraṇaṁ tu vidhīyate ||

atha bhagavat-prabodhanam, yathā yāmale—

namas te guru-devāya sarva-siddhi-pradāyine |

sarva-maṅgala-rūpāya sarvānanda-vidhāyine || iti |

tatas tat-prārthanā, yathā tatraiva—

śrī-guro paramānanda premānanda-phala-prada |

vrajānanda-pradānanda-sevāyāṁ māṁ niyojaya || iti |

[52] tataḥ śrī-mandira-dvāraṁ gatvā śrī-kṛṣṇa-prabodhana-vākyaṁ paṭhet, yathā pādme—

īśvara śrī-hare kṛṣṇa devakīnandana prabho |

nidrāṁ muñca jagannātha prabhāta-samayo bhavet ||

yāmale ca—

go-gopa-gokulānanda yaśodānanda-nandana |

uttiṣṭha rādhayā sārdhaṁ prātar āsīj jagatpate ||

iti padya-dvayaṁ paṭhitvā tāli-vādana-ghaṇṭā-vādana-pūrvakaṁ dvāram udghāṭayet | tato dīpaṁ prajvālya śrī-siṁhāsana-nikaṭe gatvā śrī-caraṇāvādau spṛṣṭvā prayatnataḥ tau punar utthāpya śrī-siṁhāsanopari saṁsthāpya punaḥ prārthayet | yathā tad-vacanam [BhP 3.9.25]—

so’sāv adabhra-karuṇo bhagavān vivṛddha-

prema-smitena nayanāmburuhaṁ vijṛmbhan |

utthāya viśva-vijayāya ca no viṣādaṁ

mādhvyā girāpanayatāt puruṣaḥ purāṇaḥ ||

deva-prapannārtihara prasādaṁ kuru keśava |

avalokana-dānena bhūyo māṁ pārayācyuta || (HBV 3.132) iti |

[53] tataḥ ācamanārthaṁ prokṣaṇa-pātre jala-gaṇḍūṣāṇi dattvā śrī-mukha-kara-caraṇādikaṁ sūkṣmārdra-vastreṇa saṁmārjya nirmālyottāraṇaṁ kṛtvā svakarau prakṣālya śrī-caraṇeṣu tulasī-patra-mañjarīḥ tat-tan-mantrābhyāṁ samapyaṁ sarpikānn alaḍḍūkādi nivedya suvāsitaṁ jalaṁ dattvācamanaṁ dadyāt | tataḥ tāmbūlaṁ samarpya punar ācamanaṁ dattvā maṅgala-nirājanaṁ ghaṇṭā-śaṅkhādi-vādana-pūrvakaṁ sajalaṁ śaṅkhaṁ bhrāmayitvā jalaṁ śrī-garuḍopari bhakta-jana-mastakeṣu ca prakṣiped iti |

tatra nīrājana-vidhi-kramo, yathā yāmale—

navabhiḥ saptabhir mānair aṅgulyā tala-vartibhiḥ |

śaśi-go-ghṛta-siktābhiḥ pañcabhir īṣikāntaraiḥ ||

prajvālya yatnato dīpaṁ kāma-bījaṁ japan sudhīḥ |

karayor vyutkramenaivaṁ tarjany-aṅguṣṭha-yogataḥ ||

kṣepaṇaṁ bhrāmayaṁs tasyopari mudrāṁ pradarśya ca |

śaṅkhodakena sahitaṁ mūla-mantreṇa cārpayet ||

gāyatrīṁ ca japan puṣpāñjalim agre samarpya ca |

mūla-mantreṇa vāditvā stutvā ghaṇṭāṁ ca vādayan ||

nīrājanaṁ tataḥ kuryāt bhrāmayitvā punaḥ punaḥ |

catuṣkaṁ pādayor nābhau dvirāsye trividhaṁ tataḥ ||

saptadhā nikhilāṅgeṣu harer nīrājanaṁ jalam |

tulasī-garuḍa-pṛthvī vaiṣṇavānāṁ kramāt tataḥ ||

bhrāmayet sajalaṁ śaṅkham aṣṭadhā manum ājapan |

taj jalaṁ garuḍe dattvā vaiṣṇaveṣu ca prakṣipet || iti |

praṇamet tataḥ | tataḥ śrīmandirādi-lepana-mārjanādikaṁ kṛtvā snāna-pūjā-bhojana-pātra-mārjana-dhautādikaṁ vidhāya naivedya-jalādikaṁ saṁskṛtya gandha-dhūpādimātya-puṣpāṇi cinuyāt |

iti sūryodaya-kāla-paryantaṁ kṛtyam |

iti śrī-sādhanāmṛta-candrikāyāṁ prathamaḥ prakāśaḥ |

II.

### dvitīyaḥ prakāśaḥ

[1] atha prātaḥ ṣaḍ-daṇḍa-kṛtyam | tatrādau tulasī-patra-mañjarī-cayanaṁ kuryāt | mantrau yathā skānde—

tulasyāmṛta-janmāsi sadā tvaṁ keśava-priye |

keśavārthaṁ vicinomi varadā bhava śobhane ||

tvad-aṅga-sambhavaiḥ patraiḥ pūjayāmi yathā harim |

tathā kuru pavitrāṅgi kalau mala-vināśini || (HBV 7.347-8)

[2] atha pūjā-vidhi-kramaḥ, yathā yāmale—

vaiṣṇavo deva-pūjārthaṁ pūrvābhimukhī āsane |

darbha-vinirmite śuddhe upaviśya nijaṁ gurum ||

natvā stutvā ca samprārthya nijeṣṭa-manum āsmaran |

vāg-yataika-manās tatra sampradāyānusārataḥ ||

śaṅkhādi-pūjāsambhārān nyasyet tat-tat-padeṣu tān |

devasya dakṣiṇāgre vai snāna-toyaṁ hi saṁskṛtam ||

snānācamana-pātras tu samīpe vinyasyet tataḥ |

svasya vāmāgrataḥ śaṅkhaṁ sādhāraṁ sthāpayed budhaḥ ||

tatraiva ghaṇṭāṁ sādhāraṁ vāme naivedya-dhūpakam |

tulasī-gandha-puṣpādi-bhājanāni tu dakṣiṇe ||

tatraiva ghṛta-dīpaṁ ca taila-dīpaṁ tu vāmataḥ |

sambhārānaparān nyasyet sva-dṛṣṭi-viṣaye pade ||

kara-prakṣālanārthaṁ ca pātram ekaṁ sva-pṛṣṭhataḥ || iti |

[3] tatra śaṅkha-sthāpanaṁ, yathā—ādau sva-vāmāgre bhūmau jalena trikoṇa-maṇḍalaṁ likhitvā tad-upari oṁ namaḥ sudarśanāyāstrāya phaṭ iti mantreṇa sthāpayet | oṁ hṛdayāya namaḥ iti mantreṇa śaṅkha-madhye gandhādīn nyaset | oṁ soma-maṇḍalāya ṣoḍaśa-kalātmane namaḥ iti mantreṇa jalaṁ pūrayet | tad upari gaṅge ca yamune caiva ityādi tīrtha-mantraṁ paṭhitvā aṅkuśa-mudrayā tīrthāny āvāhayet | kāma-bījena tulasī-patraṁ tatra vinyasya kāma-gāyatryā sādhāra-śaṅkhaṁ pūjayet | tato dhenu-mudrāṁ pradarśya tatrāvaguṇṭhana-mudrayā mūla-mantram aṣṭadhā japet | tataś ca tulasī-patreṇa kiñcij jalaṁ snānādi-pātra-pūjā-sambhāreṣu siñcet | iti |

[4] atha ghaṇṭā-sthāpanam (HBV 6.157)—

sarva-vādya-mayī ghaṇṭā keśavasya sadā priyā |

vādanāl labhate puṇyaṁ yajña-koṭi-samudbhavam ||

nārada-pañcarātre (HBV 6.152)—

āvāhanārghye dhūpe ca puṣpa-naivedya-yojane |

nityam etāṁ prayuñjīta tan-mantreṇābhimantritām || iti |

tataś ca vāme ādhāropari kāma-bījena ghaṇṭāṁ saṁsthāpya oṁ jaya-dhvani-mantramātaḥ svāhā iti mantram uccārya gandha-puṣpeṇābhyarcya vādayed iti |

[5] kiṁ ca ekādaśe [BhP 11.27.12]—

śailī dārumayī lauhī lepyā lekhyā ca saikatī |

manomayī maṇimayī pratimāṣṭa-vidhā matā || iti |

tatra pratimānusāreṇaiva snānādikaṁ yathā-yogyaṁ kāryam iti |

sevā-niṣṭhā hareḥ śrīmad-vaiṣṇavāḥ pāñcarātrikāḥ |

prākaṭyād akhilāṅgānāṁ śrī-mūrtiṁ bahu manyate ||

sevyā nija-nijair eva mantraiḥ sva-sveṣṭa-mūrtayaḥ |

śālagrāmātmake rūpe niyamo naiva vidyate || (HBV 5.291-2)

yatra nijābhīṣṭa-mantreṇaiva sevanam iti |

tataś cādau śrī-gurudevaṁ pūrvavat praṇamya prārthya nijābhīṣṭa-mantraṁ daśadhā smaret | tataḥ snānārthaṁ devaṁ prārthayet, yathā—

yat-pāda-śauca-toyena yad-dāsa-pāda-vāriṇā |

pavitram akhilaṁ viśvaṁ sa tvaṁ śrī-rādhayā saha ||

nimagno’pi mahānanda-vāridhau karuṇārṇava |

snānāya bhava govinda bhakta-vāñchābhipūraka || iti |

[6] tataś ca devaṁ snānā-pātropari tulasī-patrāsane saṁsthāpya tac-caraṇa-paṅkaje tulasī-dalāni samarpya kiñcit śaṅkhodakaṁ dattvā ghaṇṭā-vādana-pūrvakaṁ tan-mūla-mantraṁ japan śaṅkhodakenaiva snāpayet | tatrādau gandha-tailodvartanādikaṁ ca yathāsambhava-vidhiḥ | tataś cāṅgāni mārjayitvā punaḥ saṁsthāpya tato’ṅga-jala-mocanaṁ kārayitvā śuṣka-vastraṁ paridhāpyāsanāntare saṁsthāpya sampradāyānusāreṇa tilakaṁ dattvā taulasī-patrāṇi samarpya tena bhūṣayitvā gandha-mālyādikaṁ samarpya guggula-dhūpaṁ dattvā miṣṭānnādi suvāsita-jalādikaṁ mūla-mantreṇaiva samarpya bahir gatvāsanāntare pūrvābhimukhī upaviśya mānasopacāraiś ca taṁ seveta | tataś ca tāla-vādana-pūrvakaṁ dvāram udghāṭyācamanaṁ dattvā tāmbūlaṁ samarpya punaḥ dhūpaṁ dattvā pūrvavat śṛṅgārārātrikaṁ kuryāt |

[7] atha prātar-līlā-smaraṇam | tatrādau gauracandrasya, yathā bhāvanā-sāra-saṅgrahe—

prātaḥ svaḥ-sariti sva-pārṣada-vṛtaḥ snātvā prasūnādibhis

tāṁ sampūjya gṛhīta-cāru-vasanaḥ srak-candanālaṅkṛtaḥ |

kṛtvā viṣṇu-samarcanādi sa-gaṇo bhuktvānnam ācamya sad

vīṭīṁ cānya-gṛhe kṣaṇaṁ svapiti yas taṁ gauram adhyemy aham || iti |

smaraṇa-maṅgale—

rādhāṁ snāta-vibhūṣitāṁ vrajapayāhūtāṁ sakhībhiḥ prage

tadgehe vihitānnapākaracanāṁ kṛṣṇāvaśeṣāśanāṁ |

kṛṣṇaṁ buddhamavāptadhenusadanaṁ nirvyūḍhagodohanaṁ

susnātaṁ kṛtabhojanaṁ sahacaraistāñcātha tañcāśraye || 4 ||

[8] atha prātaḥ pūjā-vidhiḥ—tatrādau śrī-navadvīpa-madhye śrī-ratna-mandire śrī-ratna-siṁhāsanopari bhakta-vṛnda-parisevitaṁ śrī-kṛṣṇa-caitanya-devaṁ śrī-gurv-ādi-krameṇa dhyātvā pūjayet | tatra dhyānādi śrī-caitanyārcana-candrikāyām—

siṁhāsanasya madhye śrī-gaura-kṛṣṇaṁ smaret tataḥ |

dakṣiṇe baladevaṁ śrī-nityānanda-suvigraham ||

vāme gadādharaṁ devam ānanda-śakti-vigraham |

devasyāgre karṇikāyām advaitaṁ viśva-pāvanam ||

tad-dakṣiṇe bhakta-varyaṁ śrīvāsaṁ chatra-hastakam |

caturdikṣu mahānanda-mayaṁ bhakta-gaṇaṁ tathā || iti |

[9] śrīmad-gaura-bhakta-vṛnde svīya-svīya-gaṇānvite |

rūpa-svarūpa-pramukhe sva-gaṇasthān gurūn smaret ||

tataḥ siṁhāsanādho vāma-pārśve śrī-gurudevaṁ dhyāyet | yathā yāmale—

śuddha-svarṇa-ruciṁ śuddha-bhāva-bhūṣā-kalevaram |

sac-cid-ānanda-sāndrāṅgaṁ karuṇāmṛta-varṣiṇam ||

śaśāṅkāyuta-saṅkāśaṁ varābhaya-lasat-karam |

śuklāmbara-dharaṁ devaṁ śukla-mālyānulepanam ||

śiṣyānugraha-saṁdhānaṁa smita-nitya-yutānanam |

śrī-kṛṣṇa-prema-sevādi-dātāraṁ dīna-pālakam ||

samasta-maṅgalādhāraṁ sarvānanda-mayaṁ vibhum |

dhyāyan śrī-gurudevaṁ taṁ paramānandam aśnute || iti |

tat-pāda-padma-savidhe sevotsukam ātmānaṁ ca bhāvayet—

divya-śrī-hari-mandirāḍhyam alikaṁ kaṇṭhaṁ sumālānvitaṁ

vakṣaḥ śrī-hari-nāma-varṇa-subhagaṁ śrī-khaṇḍa-liptaṁ punaḥ |

śubhraṁ sūkṣma-navāmbaraṁ vimalatāṁ nityaṁ vahantīṁ tanuṁ

dhyāyet śrī-guru-pāda-padma-nikaṭe sevotsukaṁ cātmanaḥ || iti |

[10] atha śrī-guru-pūjā-vidhiḥ | tan-mantreṇaiva sarvaṁ kuryāt | tad, yathā— etat pādyaṁ, eṣa prasādī gandhaḥ, etat prasādi-puṣpam, eṣa prasādī dhūpaḥ, eṣa prasādī dīpaḥ, etan prasādi-naivedyaṁ, etat prasādi-pānīya-jalam, idam ācamanīyam, etat prasādi-tāmbūlam, etat prasādi-gandha-mālyam, eṣa prasādi- puṣpāñjaliḥ iti | tataḥ prārthanā, yathā—

he śrī-guro bhuvana-maṅgala-nāma-dheya

dhyeyāṅghri-padmam ṛṣibhiḥ śaraṇaṁ nijasvam |

dīnāya me daya dayā-saritāṁ pate śrī-

kṛṣṇāṅghri-padma-bhajanaṁ sulabhaṁ yad astu || iti |

tatas tan-mantraṁ japtvā tad-gāyatrīṁ smaret |

[11] tataḥ śrī-kṛṣṇa-caitanyaṁ dhyāyet, yathā—

śrīman-mauktika-dāma-baddha-cikuraṁ susmera-candrānanaṁ

śrī-khaṇḍāguru-cāru-citra-vasanaṁ srag-divya-bhūṣāñcitam |

nṛtyāveśa-rasānumoda-madhuraṁ kandarpa-veśojjvalaṁ

caitanyaṁ kanaka-dyutiṁ nija-janaiḥ saṁsevyamānaṁ bhaje ||

tatas taṁ pūjayet etat pādyam ity ādi pratyekam uktvā śrī-kṛṣṇa-caitanya-candrāya namaḥ iti mantreṇa |

[12] śrī-nityānanda-prabhor dhyānam—

kañjārendra-vinindi-sundara-gati-śrī-pādam indīvara-

śreṇī-śyāma-sad-ambaraṁ tanu-rucā sāndhyendu-saṁmardakam |

premṇā ghūrna-sukañja-khañjana-madājin-netra-hāsyānanaṁ

nityānandam ahaṁ smarāmi satataṁ bhūṣojjvalāṅga-śriyam ||

tatas taṁ pūjayet | etat pādyam ity ādi pratyekam uktvā śrī-nityānanda-candrāya namaḥ iti mantreṇa |

[13] śrīmad-advaita-prabhor dhyānaṁ, yathā—

sad-bhaktāli-niṣevitāṅghri-kamalaṁ kundendu-śuklāmbaraṁ

śuddha-svarṇa-ruciṁ subāhu-yugalaṁ smerānanaṁ sundaram |

śrī-caitanya-dṛśaṁ varābhaya-karaṁ premāṅga-bhūṣāñcitam

advaitaṁ satataṁ smarāmi paramānandaika-kandaṁ prabhum || iti |

tatas taṁ pūjayet | etat pādyam ity ādi pratyekam uktvā śrī-advaita-candrāya namaḥ iti mantreṇa | tatas tulasī-patrāṇi ca śrī-prabhubhyaḥ samarpayet |

[14] tataḥ śrī-gadādharasya dhyānaṁ, yathā—

kāruṇyaika-maranda-padma-caraṇaṁ caitanya-candra-dyutiṁ

tāmbūlārpaṇa-bhaṅgi-dakṣiṇa-karaṁ śvetāmbaraṁ sad-varam |

premānanda-tanuṁ sudhā-smita-mukhaṁ śrī-gauracandrekṣaṇaṁ

dhyāyec chrīla-gadādharaṁ dvija-varaṁ mādhurya-bhūṣojjvalam ||

tataḥ śrī-mahāprabhoḥ prasāda-nirmālyādinā śrī-gadādharasya śrī-śrīvāsādīnāṁ ca pūjā kartavyā | tataḥ śrī-gadādharasya pūjā, yathā -- etat pādyam eṣa prasādī gandha ity ādi pratyekam uktvā śrī-gadādharāya namaḥ iti mantreṇa |

[15] tataḥ śrīvāsādīnāṁ dhyānaṁ, yathā—

ye caitanya-padāravinda-madhupāḥ sat-prema-bhūṣojjvalāḥ

śuddha-svarṇa-ruco dṛg-ambhu-pulaka-svedaiḥ sad-aṅga-śriyaḥ |

sevopāyana-pāṇayaḥ smita-mukhāḥ śuklāmbarāḥ sad-varāḥ

śrīvāsādi-mahāśayān sukha-mayān dhyāyet tān pārṣadān ||

tataḥ prasādais teṣāṁ pūjā, yathā—eṣa prasādī gandha ity ādi pratyekam uktvā śrī-śrīvāsādibhyo namaḥ iti mantreṇa | tataḥ ārātrikaṁ pūrvavat kuryāt |

[16] tataḥ mastakāñjalir bhūtvā saṅkṣepeṇa śrī-gurv-ādīn praṇamet , yathā—

gurūṇāṁ pādābjāny akhila-sukha-sadmāni nitarāṁ

prabhuṁ nityānandaṁ kanaka-ruci-kṛṣṇaṁ suranadīm |

namāny advaitaṁ mādhava-tanayam āhlāda-vapuṣaṁ

navadvīpaṁ śrīvāsa-mukha-rasa-bhaktān sva-śirasā || iti |

tathā prārthanā—

prasīda śrī-navadvīpa śrī-gaṅge śrī-guro hare |

śrī-caitanya-prabho nityānandādvaita kṛpārṇava ||

he śrī-gadādhara śacī-suta-hārda-pātra

gāndharvikā-sukha-tano rasa-sāra-gātra |

māṁ te padābja-rajasā sadṛśaṁ vibhāvya

kīrtiṁ pracāraya nijāṁ kuśalair vibhāvya ||

kalpāgā amṛtāmbudher jhaṣa-varāḥ premāmbudheś cātakā

meghasyāmṛta-pāyino vara-vidhoḥ padmāni caṇḍa-tviṣaḥ |

bhṛṅgāḥ padma-vanasya nāka-sadanā viṣṇor mahānto hi te

bhaktā gaura-hareḥ paraṁ mayi kṛpāṁ kurvantv ananya-gatau || iti |

[17] tataś ca śrī-guror ājñāṁ gṛhītvā śrī-vṛndāvana-madhye śrī-rādhā-kṛṣṇa-parijana-madhye virājamānāṁ śrī-guru-devīṁ dhyātvātmānaṁ tad-dāsī-rūpāṁ bhāvayet | tatrādau śrī-guroḥ prārthanā, yathā yāmale—

tvaṁ gopikā vṛṣa-raves tanayāntike’si

sevādhikāriṇi guro nija-pāda-padme |

dāsyaṁ pradāya kuru māṁ vraja-kānane hi

rādhāṅghri-sevana-rase sukhinīṁ sukhābdhe || iti |

[18] tatas tad-dhyānam | yathā,

kṛpāmaranda-sampūrṇāṁ śuddha-svarṇa-lasad-rucim |

kṣīṇa-madhyāṁ pṛthu-śroṇīṁ kasturī-tilakānvitām ||

tuṅga-stanīṁ vidhu-mukhīṁ ratnābharaṇa-bhūṣitām |

śoṇāntarīya-citrendu-jyotsnāmbara-vidhāriṇīm ||

harinmaṇi-citra-svarṇa-cūḍikāṁ madhura-smitām |

sīmantopari sad-ratnāmalakālila-san-mukhīm ||

kiśorīṁ gopikāṁ ramyāṁ rādhikā-prīti-bhūṣaṇām |

sundarīṁ sukumārāṅgīṁ guruṁ dhyāyet prayatnataḥ || iti |

[19] tatas tan-mantraṁ gāyatrīṁ ca daśadhā japet | tataḥ ātmano dhyānaṁ yathā—

śrī-guroś caraṇāmbhoja-kṛpā-sikta-kalevarām |

kiśorīṁ gopa-vanitāṁ nānālaṅkāra-bhūṣitām ||

pṛthu-tuṅga-kuca-dvandvāṁ catuḥ-ṣaṣṭhi-kalānvitām |

rakta-citrāntarīyām āvṛta-śuklottarīyakām |

svarṇa-citrāruṇa-prānta-muktā-dāma-sukañculīm |

candanāguru-kāśmīra-carcitāṅgīṁ madhu-smitām ||

sevopāyana-nirmāṇa-kuśalāṁ sevanotsukām |

vinayādi-guṇopetāṁ śrī-rādhā-karuṇārthinīm ||

rādhā-kṛṣṇa-sukhāmoda-mātra-ceṣṭāṁ supadminīm |

nigūḍha-bhāvāṁ govinde madanānanda-mohinīm ||

nānā-rasa-kalālāpa-śālinīṁ divya-rūpiṇīm |

saṅgīta-rasa-saṁjāta-bhāvollāsa-bharānvitām ||

tapta-kāñcana-śuddhābhāṁ sva-saukhya-gandha-varjitām |

divāniśaṁ mano-madhye dvayoḥ prema-bharākulām |

evam ātmānam aniśaṁ bhāvayet bhaktim āśritaḥ || iti |

[20] atha vṛndāvana-dhyānaṁ, yathā gautamīya-tantre—

tato vṛndāvanaṁ dhyāyet paramānanda-vardhanam |

sarvartu-kusumopetaṁ patatri-guṇa-nāditam ||

bhramad-bhramara-jhaṅkāra-mukharī-kṛta-diṅ-mukham |

kālindī-jala-kallola-saṅgi-māruta-sevitam ||

nānā-puṣpa-latā-baddha-vṛkṣa-ṣaṇḍaiś ca maṇḍitam |

kamalotpala-kahlāra-dhūli-dhūsaritāntaram ||

tan-madhye ratna-bhūmiṁ ca sūryāyuta-sama-prabhām |

tatra kalpa-tarūdyānaṁ niyataṁ prema-varṣiṇam ||

māṇikya-śikharālambi tan-madhye maṇi-maṇḍapam |

nānā-ratna-gaṇaiś citraṁ sarvartu-suvirājitam ||

nānā-ratna-lasac-citra-vitānair upaśobhitam |

ratna-toraṇa-gopura-māṇikyācchādanānvitam ||

divya-svarṇa-muktā-bhāra-tāra-hāra-virājitam |

koṭi-sūrya-samābhāsaṁ nimuktaṁ ṣaṭ-taraṅgakaiḥ |

tan-madhye ratna-racitaṁ svarṇa-siṁhāsanaṁ mahat || iti |

[21] tan-madhye śrī-rādhā-kṛṣṇaṁ dhyāyet | tatra śrī-kṛṣṇa-dhyānaṁ, pādme pātāla-khaṇḍe (81.35-42)—

pītāmbaraṁ ghana-śyāmaṁ dvibhujaṁ vanamālinam ||35||

barhi-barha-kṛtottaṁsaṁ śaśi-koṭi-nibhānanam |

ghūrṇāyamāna-nayanaṁ karṇikārāvataṁsinam ||36||

abhitaś candanenātha madhye kuṅkuma-bindunā |

racitaṁ tilakaṁ bhāle bibhrataṁ maṇḍalākṛtim ||37||

taruṇāditya-saṁkāśaṁ kuṇḍalābhyāṁ virājitam |

gharmāmbu-kaṇikā-rājad-darpaṇābha-kapolakam ||38||

priyāsya-nyasta-nayanaṁ līlā-pāṅgonnata-bhruvam |

agra-bhāga-nyasta-muktā-visphurat-procca-nāsikam ||39||

daśana-jyotsnayārājat-pakva-bimba-phalādharam |

keyūrāṅgada-sad-ratna-mudrikābhir lasat-karam ||40||

bibhrataṁ muralīṁ vāme pāṇau padmaṁ tathaiva ca |

kāñcī-dāma-sphuran-madhyaṁ nūpurābhyāṁ lasat-padam ||41||

rati-keli-rasāveśa-capalaṁ capalekṣaṇam |

hasantaṁ priyayā sārdhaṁ hāsayantaṁ ca tāṁ muhuḥ ||42||

itthaṁ kalpa-taror mūle ratna-siṁhāsanopari |

vṛndāraṇye smaret kṛṣṇaṁ saṁsthitaṁ priyayā saha ||43||

[22] tatas tad-vāme rādhikāṁ dhyāyet, yathā pādme pātāla-khaṇḍe (81.43-50)—

vāma-pārśve sthitāṁ tasya rādhikāṁ ca smaret tataḥ |

nīla-colaka-saṁvītāṁ tapta-hema-sama-prabhām ||44||

paṭṭāñcalenāvṛtārdha-susmerānana-paṅkajām |

kānta-vaktre nyasta-netrāṁ cakorī-cañcalekṣaṇām ||45||

aṅguṣṭha-tarjanībhyāṁ ca nija-kānta-mukhāmbuje |

arpayantīṁ pūga-phalaṁ parṇa-cūrṇa-samanvitam ||46||

muktāhāra-sphurac-cārupīnonnata-payodharām |

kṣīṇa-madhyāṁ pṛthu-śroṇīṁ kiṅkiṇī-jāla-maṇḍitām ||47||

ratna-tāṭaṅka-keyūra-mudrā-valaya-dhāriṇīm |

raṇat-kaṭaka-mañjīra-ratna-pādāṁ gulīyakām ||48||

lāvaṇya-sāra-mugdhāṅgīṁ sarvāvayava-sundarīm |

ānanda-rasa-saṁmagnāṁ prasannāṁ nava-yauvanām ||49||

sakhyaś ca tasyā viprendra tat-samāna-vayo-guṇāḥ |

tat-sevana-parābhāvyāś cāmara-vyajanādibhiḥ ||50||

[23] yāmale yathā śiva uvāca—

pradhānāṣṭa-daleṣv evam aṣṭa śrī-lalitādayaḥ |

rādhā-kṛṣṇa-sukhāmodāḥ sevopāyana-pāṇayaḥ ||

suvṛndā yatnato dhyeyās tatrādau lalitottare |

aiśānye tu viśākhaindre citrendu-rekhikāgnaye ||

yāmye campaka-vallī ca nairṛtye raṅga-vedikā |

paścime tuṅga-vidyātha sudevī vāyave tathā ||

gorocanāruci-manohara-kānti-dehāṁ

māyūra-puccha-tulita-cchavi-cāru-celām |

rādhe tava priya-sakhīṁ ca guruṁ sakhīnāṁ

tāmbūla-bhakti-lalitāṁ lalitāṁ namāmi ||

saudāminī-nicaya-cāru-ruci-pratīkāṁ

tārāvali-lalita-kānti-manojña-celām |

śrī-rādhike tava vicitra-guṇānurūpāṁ

sad-gandha-candana-ratāṁ kalaye viśākhām ||

kāśmīra-kānti-kamanīya-kalevarābhāṁ

susnigdha-kāca-nicaya-prabhā-cāru-celām |

śrī-rādhike tava manoratha-vastra-dāne

citrāṁ vicitra-hṛdayāṁ sadayāṁ prpadye ||

nṛtyotsavāṁ hi haritāla-samujjvalābhāṁ

sad-dāḍima-kusuma-kānti-manojña-celām |

vande mudā ruci-vinirjita-candra-lekhāṁ

śrī-rādhike tava sakhīm aham indulekhām ||

sad-ratna-cāmara-karāṁ vara-campakābhāṁ

cāsākhya-pakṣa-rucira-cchavi-cāru-celām |

sarvān guṇān tulayituṁ dadhatīṁ viśākhāṁ

rādhe’tha campakalatāṁ bhavatyāḥ prapadye ||

sat-padma-keśara-manohara-kānti-dehāṁ

prodyaj-javā-kusuma-dīdhiti-cāru-celām |

prāyeṇa campaka-latādhiguṇāṁ suśīlāṁ

rādhe bhaje priya-sakhīṁ tava raṅga-devīm ||

sac-candra-maṇḍala-manorama-kuṅkumābhāṁ

pāṇḍu-cchavi-pracura-kānti-lasad-dukūlām |

sarvatra kovidatayā mahitāṁ samajñāṁ

rādhe bhaje priya-sakhīṁ tava tuṅgavidyām ||

prottapta-śuddha-kanaka-cchavi-cāru-dehāṁ

prodyat-pravāla-nicaya-prabha-cāru-celām |

sarvānujīvana-guṇojjvala-bhakti-dakṣāṁ

śrī-rādhike tava sakhīṁ kalaye sudevīm ||

[24] athāṣṭopadaleṣv evam anaṅga-mañjarī-mukhāḥ |

sayūthā yatnato dhyeyās tatrottare dala-dvaye ||

anaṅga-mañjarī tasyā vāme madhumatī matā |

pūrvayor vimalā vāme śyāmalā dakṣiṇe dvayoḥ |

pālikā-maṅgale vāruṇayor dhanyā ca tārakā ||

atha kiñjalka-pārśva-sthāḥ sarvadā sevanotsukāḥ |

priya-narma-sakhīr dhyāyet kṛṣṇa-dakṣiṇataḥ kramāt ||

lavaṅga-mañjarīṁ rūpa-mañjarīṁ rasa-mañjarīm |

guṇa-raty-uttare nāma mañjaryau bhadra-mañjarīm ||

līlā-mañjarīkāṁ caiva vilāsa-mañjarīṁ tathā |

vilāsa-mañjarīṁ cānyāṁ mañjaryau keli-kundayoḥ ||

madanāśoka-mañjaryau mañjulālīṁ sudhā-mukhīm |

padma-mañjarikām etāḥ ṣoḍaśa pravarā matāḥ || iti |

śrī-vṛndāndīnāṁ dhyānaṁ, yathā—

gāṅgeya-cāmpeya-taḍid-vinindi-

rociḥ-pravāha-snapitātma-vṛnde |

bandhūkavad-dyotita-divya-vāso

vṛnde bhaje tvac-caraṇāravindam ||

vasanta-kālodbhava-ketakī-tati-prabhā-

viḍamby-udbhaṭa-kānti-ḍambarām |

vininditendīvara-bhāsvarāmbarām

anaṅga-pūrvāṁ praṇamāmi mañjarīm ||

gorocanāvinindi-nijāṅga-kāntiṁ

māyūra-piñchābha-sucīna-vastrām |

śrī-rādhikā-pāda-saroja-dāsīṁ

rūpākhyakāṁ mañjarikāṁ bhaje’ham ||

pratapta-hemāṅga-ruciṁ manojñāṁ

śoṇāmbarāṁ cāru-subhūṣaṇāḍhyām |

śrī-rādhikā-pāda-saroja-dāsīṁ

tāṁ mañjulālīṁ nirataṁ bhajāmi ||

tārā-nivāsa-yugalaṁ vasānāṁ

taḍit-samāna-sutanu-cchaviṁ ca |

śrī-rādhikāyā nikaṭe vasantīṁ

bhaje surūpāṁ rati- mañjarīṁ tām ||

haṁsa-pakṣa-rucireṇa vāsasā

saṁyuktāṁ vikaca-campaka-dyutim |

cāru-rūpa-guṇa-sampadānvitāṁ

sarvadāpi rasa- mañjarīṁ bhaje ||

javā-nibha-dukūlāḍhyāṁ

taḍid-ālitanu-cchavim |

kṛṣṇāmoda-kṛpāpekṣāṁ

bhaje’haṁ guṇa- mañjarīm ||

svarṇa-ketakī-vinindikāyikāṁ

nindita-bhramara-kāntikāmbarām |

kṛṣṇa-pāda-kamalopa-sevinīm

arcayāmi suvilāsa- mañjarīm ||

capalād-dyuti-nindi-kāyikāṁ

śubha-tāāvali-śobhitāmbarām |

vraja-rāja-suta-pramodinīṁ

prabhaje tāṁ ca lavaṅga- mañjarīm ||

viśuddha-hemābja-kalevarābhāṁ

kāca-dyuti-cāru-manojña-celām |

śrī-rādhikāyā nikaṭe vasantīṁ

bhajāmy ahaṁ kastūrī- mañjarīṁ tām ||

etāsāṁ saṅginī bhūtvā

sva-gurv-ājñānusārataḥ |

rādhā-mādhavayorḥ sevāṁ

kuryān nityaṁ prayatnataḥ || iti |

[25] tataḥ śrī-kṛṣṇaṁ tan-mantreṇaiva pūjayet | yathā— etat pādyam ityādinā | tathā śrī-rādhikāṁ tan-mantreṇaiva pūjayet | yathā etat pādyam ity ādinā | tataḥ pratyekaṁ sakhīṁ pūjayitvā bāhya-pūjāṁ kuryāt | tato guru-mantraṁ daśadhā japet | tad-gāyatrīṁ japet | tataḥ śrī-kṛṣṇa-mantram aṣṭottara-sahasram aṣṭottaraśataṁ vā japet | tataḥ kāma-gāyatrīṁ ca daśadhā japet | tataḥ śrī-rādhā-mantram aṣṭottara-śataṁ japet | tad-gāyatrīṁ ca daśadhā japet | tato japa-samarpaṇaṁ kuryāt |

guhyātiguhya-goptā tvaṁ gṛhāṇāsmat-kṛtaṁ japam |

siddhir bhavatu me deva tvat-prasādāt tvayi sthite ||

vṛndāvane sura-mahīruha-yoga-pīṭhe

siṁhāsane sva-ramaṇena virājamānām |

pādyārghya-dhūpa-vidhu-dīpa-catur-vidhān

asrag-bhūṣaṇādibhir ahaṁ paripūjayāni || [Saṅkalpa-kalpa-druma, 52]

kṛṣṇa-devā-sārvabhauma-kṛta-ṭīkā—vana-bhramaṇa-krameṇa āgatya vṛndāvane kalpa-vṛkṣa-yoga-pīṭha-siṁhāsane śrī-kṛṣṇena saha virājamānāṁ tvāṁ pādyārdhya-dhūpa-karpūra-dīpa-caturvidhānna-mālyālaṅkārādibhiḥ pūjayāni |

[26] tato vijñapti-pāṭhaḥ (BRS 1.2.154-156)—

mat-tulyo nāsti pāpātmā nāparādhī ca kaścana |

parihāre’pi lajjā me kiṁ brūve puruṣottama ||

yuvatīnāṁ yathā yūni yūnāṁ ca yuvatau yathā |

mano’bhiramate tadvan mano’bhiramatāṁ tvayi ||

bhūmau skhalita-pādānāṁ bhūmir evāvalambanam |

tvayi jātāparādhānāṁ tvam eva śaraṇaṁ prabho ||

kadāhaṁ yamunā-tīre nāmāni tava kīrtayan |

udbāṣpaḥ puṇḍarīkākṣa racayiṣyāmi tāṇḍavam ||

[27] govinda-vallabhe rādhe prārthaye tvām ahaṁ sadā |

tvadīyam iti jānātu govinda māṁ tvayā saha ||

kadā gāna-kalā-nṛtyaṁ śikṣayiṣyasi rādhike |

yena tuṣṭo haris te māṁ kiṅkarīm iti manyate ||

rādhe vṛndāvanādhīśe karuṇāmṛta-vāhini |

kṛpayā nija-pādābja-dāsyaṁ mahyaṁ pradīyatām ||

tavaivāsmi tavaivāsmi na jīvāmi tvayā vinā |

iti vijñāya rādhe tvaṁ naya māṁ caraṇāntike ||

[28] tataḥ padya-pañcakaṁ paṭhet—

saṁsāra-sāgarān nāthau putra-mitra-gṛhākulāt |

goptārau māṁ yuvām eva prapanna-bhaya-bhañjanau ||

yo’haṁ mamāsti yat kiñcid iha loke paratra ca |

tat sarvaṁ bhavator adya caraṇeṣu mayārpitam ||

aham apy aparādhānām ālayas tyakta-sādhanaḥ |

agatiś ca tato nāthau bhavantau me bhaved gatiḥ ||

tavāsmi rādhikā-nātha karmaṇā manasā girā |

kṛṣṇa-kānte tavaivāsmi yuvām eva gatir mama ||

śaraṇaṁ vāṁ prapanno’smi kaurṇā-nikarākarau |

prasādaṁ kurutāṁ dāsyaṁ mayi duṣṭe’parādhini ||

ity evaṁ japatāṁ nityaṁ prastāvya-padya-pañcakam |

acirād eva tad-dāsyam icchatāṁ muni-sattama || iti |

[29] tataḥ prasāda-gandhādibhir vaiṣṇavān pūjayet | ete prasādi-gandha-puṣpe vaiṣṇavebhyo namaḥ iti |

śukaḥ sūtas tathā vyāso nāradaḥ kapilo manuḥ |

prahlādaś cāmbarīṣaś ca hanumāṁś vibhīṣaṇaḥ ||

akrūraś coddhavaḥ śrīman-mārkaṇḍeyo yudhiṣṭhiraḥ |

yamo nimir dhruvo bhīṣmaḥ pṛthuś caiva balis tathā ||

sanakādyāś ca te sarve tathaivānye ca vaiṣṇavāḥ |

nirmālyaṁ vāsudevasya sarve gṛhṇantu kāmadam ||

iti pādmokta-mantreṇa prasāda-nirmālya-naivedyādikaṁ vaiṣṇavebhyaḥ samarpayed iti |

[30] atha tulasī-pūjā |

prāg dattvārghyaṁ tato’vyarcya gandha-puṣpākṣatādinā |

stutvā bhagavatīṁ tāṁ ca praṇamet prārhtya daṇḍavat || (HBV 9.99)

tatrārghya-mantraḥ, yathā--

śriyaḥ śriye śriyāvāse nityaṁ śrīdhara-satkṛte |

bhaktyā dattaṁ mayā devi arghyaṁ gṛhṇa namo’stu te || (HBV 9.100)

iti paṭhitvā idam arghyaṁ śrī-tulasyai namaḥ |

atha pūjā mantraḥ—

nirmitā tvaṁ purā devair arcitā tvaṁ surāsuraiḥ |

tulasī hara me pāpaṁ pūjāṁ gṛhṇa namo’stu te || (HBV 9.101)

atha stuti-mantraḥ—

mahā-prasāda-jananī sarva-saubhāgya-vardhinī |

ādhi-vyādhi-haro nityaṁ tulasi tvaṁ namo’stu te || (HBV 9.102)

atha prārthanā-mantraḥ—

śrīyaṁ dehi yaśo dehi kīrtim āyus tathā sukham |

balaṁ puṣṭiṁ tathā dharmaṁ tulasi tvaṁ prasīda me || (HBV 9.103)

praṇāma-vākyaṁ yā dṛṣṭā nikhilāgha-saṅgha-damanī (HBV 9.104) iti | tataḥ praṇamet vande’haṁ śrī-guroḥ iti |

iti prātaḥ-kṛtyam |

iti śrī-sādhanāmṛta-candrikāyāṁ dvitīyaḥ prakāśaḥ |

III.

### tṛtīyaḥ prakāśaḥ

[1] atha pūrvāhna-kṛtyam | tatrādau gauracandrasya yathā bhāvana-sāra-saṅgrahe—

hari-vana-gati-līlāṁ vyākulī-bhūta-goṣṭhāṁ

smṛti-viṣaya-gatāṁ yaḥ kārayāmāsa sākṣāt |

tad-anukaraṇa-kārī bhakta-vṛndasya madhye

tam aham iha bhajāmi gauracandraṁ hi nityam || iti |

[2] smaraṇa-maṅgale (5)—

pūrvāhne dhenumitrairvipinamanusṛtaṁ goṣṭhalokānuyātaṁ

kṛṣṇaṁ rādhāptilolaṁ tadabhisṛtikṛte prāptatatkuṇḍatīram |

rādhāñcālokya kṛṣṇaṁ kṛtagṛhagamanāryayārkārcanāyai

diṣṭāṁ kṛṣṇapravṛttyai prahitanijasakhīvartmanetrāṁ smarāmi ||

[3] sanat-kumāra-saṁhitāyāṁ ca |

iti pūrvāhna-kṛtyam |

iti śrī-sādhanāmṛta-candrikāyāṁ tṛtīyaḥ prakāśaḥ |

IV.

### caturthaḥ prakāśaḥ

[1] atha madhyāhna-kṛtyam | tatra māntrādy-ekatara-snānaṁ kuryāt, yathoktaṁ hari-bhakti-vilāse (3.42-46)—

māntraṁ pārthivam āgneyaṁ vāyavyaṁ divyam eva ca |

vāruṇaṁ mānasaṁ ceti snānaṁ sapta-vidhaṁ smṛtam ||

śaṁ na āpas tu vai māntraṁ mṛd-ālambhaṁ tu pārthivam |

bhasmanā snānam āgneyaṁ snānaṁ gorajasānilam ||

ātape sati yā vṛṣṭir divyaṁ snānaṁ tad ucyate |

bahir nadyādiṣu snānaṁ vāruṇaṁ procyate budhaiḥ |

dhyānaṁ yan manasā viṣṇor mānasaṁ tat prakīrtanam ||

kiṁ ca—

asāmarthyena kāyasya kāla-deśādy-apekṣayā |

tulya-phalāni sarvāṇi syur ity āha parāśaraḥ ||

snānānāṁ mānasaṁ snānaṁ manv-ādyaiḥ paramaṁ smṛtam |

kṛtena yena mucyante gṛhasthā api vai dvijāḥ ||

tataḥ pūjā-sambhārair yathā-pūrvavat śrī-gurv-ādi-krameṇa madhyāhna-pūjā | vijñapti-pāṭhādikaṁ kuryāt | atha tatra dhyānaṁ yathā krama-dīpikāyām (3.1-16, 23-31)

atha prakaṭa-saurabhodgalita-mādhvīkotphullasat-

prasūna-nava-pallava-prakara-namra-śākhair drumaiḥ |

praphulla-nava-mañjarī-lalita-vallarī-veṣṭitaiḥ

smarec chiśiritaṁ śivaṁ sita-matis tu vṛndāvanam ||1

vikāśi-sumano-ramāsvādana-mañjulaiḥ sañcarac-

chilimukhodgatair mukharitāntaraṁ jhaṅkṛtaiḥ |

kapota-śuka-śārikāpara-bhṛtādibhiḥ patribhir

virāṇitam itas tato bhujaga-śatru-nṛtyākulam ||2

kalinda-duhituś calal-lahari-vipruṣāṁ vāhibhir

vinidra-sarasī-ruhodara-rajaś cayoddhūsaraiḥ |

pradīpita-manobhava-vraja-vilāsinī-vāsasāṁ

vilolana-parair niṣevitam anārataṁ mārutaiḥ ||3

pravāla-nava-pallavaṁ marakata-cchadaṁ vajra-mau-

ktika-prakara-korakaṁ kamala-rāga-nānā-phalam |

sthaviṣṭham akhila-rtubhiḥ satata-sevitaṁ kāmadaṁ

tad-antaram api kalpakāṅghripam udañcitaṁ cintayet ||4

suhema-śikharāvaler udita-bhānuvad-bhāsvarām

adho’sya kanaka-sthalīm amṛta-śīkarāsāriṇaḥ |

pradīpta-maṇi-kuṭṭimāṁ kusuma-reṇu-puñjojjvalāṁ

smaret punar atandrito vigata-ṣaṭtanaṅgāṁ budhaḥ ||5

tad-ratna-kuṭṭima-niviṣṭa-mahiṣṭha-yoga-

pīṭhe’ṣṭa-patram aruṇaṁ kamalaṁ vicintya |

udyad-virocana-sarocir amuṣya madhye

sañcintayet sukha-niviṣṭham atho mukundam ||6

sūtrāma-ratna-dalitāñjana-megha-puñja-

pratyagra-nīla-jalajanma-samāna-bhāsam |

susnigdha-nīla-ghana-kuñcita-keśa-jālaṁ

rājan-manojña-śiti-kaṇṭha-śikhaṇḍa-cūḍam ||7

āpūrṇa-śārada-gatāṅkuśa-śāṅka-bimba-

kāntānanaṁ kamala-patra-viśāla-netram |

ratna-sphuran-makara-kuṇḍala-raśmi-dīpta-

gaṇḍa-sthalī-mukuram unnata-cāru-nāsam ||8

sidnūra-sundaratarādharam indu-kunda-

mandāra-manda-hasita-dyuti-dīpitāṅgam |

vanya-pravāla-kusuma-pracayāvakḷpta-

graiveyakojjvala-manohara-kambu-kaṇṭham ||9

matta-bhramara-juṣṭa-vilambamāna-

santāna-kapra-sava-dāma-pariṣkṛtāṁsam |

hārāvalī-bhagaṇa-rājita-pīvaroro-

vyoma-sthalī-lasita-kaustubha-bhānumantam ||10

śrīvatsa-lakṣaṇa-sulakṣitam unnatāṁsam

ājānu-pīna-parivṛtta-sujāta-bāhum |

ābandhurodaram udāra-gambhīra-nābhiṁ

bhṛṅgāṅganā-nikara-mañjula-roma-rājim ||11

nānā-maṇi-praghaṭitāṅgada-kaṅkaṇormi-

graiveya-sāra-sana-nūpura-tunda-bandham |

dvyāṅga-rāga-paripañjaritāṅga-yaṣṭim

āpīta-vastra-parivīta-nitamba-bimbam ||12

cārūru-jānum anuvṛtta-manojña-jaṅgha-

kāntonnata-prapada-nindita-kūrma-kāntim |

māṇikya-darpaṇa-lasan-nakharāji-rājad-

ratnāṅguli-cchadan-sundara-pāda-padmam ||13

matsyāṅkuśāradara-ketu-yavābja-vajra-

saṁlakṣitāruṇa-karāṅghri-talābhirāmam |

lāvaṇya-sāra-samudāya-vinirmitāṅga-

saundarya-nirjita-manobhava-deha-kāntim ||14

āsyāravinda-paripūrita-veṇu-randhra-

lolat-karāṅguli-samīrita-divya-rāgaiḥ |

śaśvad-dravī-jṛta-vikṛṣṭa-samasta-jantu-

santāna-santatim ananta-sukhāmbu-rāśim ||15||

atha sulalita-gopa-sundarīṇāṁ

pṛthu-nivivīṣa-nitamba-mantharāṇām |

guru-kuca-bhara-bhaṅgurāvalagna-

trivali-vijṛmbhita-roma-rāji-bhājām ||23||

tad-atimadhura-cāru-veṇu-vādyā-

mṛta-rasa-pallavitāṅgajāṅghri-pānām |

mukula-visara-ramya-rūḍha-romod-

gama-samalaṅkṛta-gātra-vallarīṇām ||24||

tad-atirucira-manda-hāsa-candrā-

tapa-parijṛmbhita-rāga-vāriṇāśeḥ |

taralatara-taraṅga-bhaṅga-vipruṭ-

prakara-sama-śrama-bindu-santatānām ||25||

tad-atilalita-manda-cilli-cāpa

cyuta-niśitekṣaṇa-māra-vāṇa-vṛṣṭyā |

dalita-sakala-marma-vihvalāṅga-

pravisṛta-duḥsaha-vepathu-vyathānām ||26||

tad-atirucira-karma-rūpa-śobhā-

mṛta-rasa-pāna-vidhāna-lālasābhyām |

praṇaya-salila-pūra-vāhinīnām

alasa-vilola-vilocanāmbujābhyām ||27||

viśraṁsat-kavarī-kalāpa-vigalat-phulla-prasūna-śravan-

mādhvī-lampaṭa-cañcarīka-ghaṭayā saṁsevitānāṁ muhuḥ |

māronmāda-mada-skhalan-mṛdu-girām ālola-kāñcy-uchvasan-

nīvī-viślathamāna-cīna-sicayāntāvirnitamba-tviṣām ||28||

skhalita-lalita-pādāmbhoja-mandābhighāta-

kvaṇita-maṇi-tulākoṭyākulāśā-mukhānām |

calad-adhara-dalānāṁ kuḍmalat-pakṣmalākṣi-

dvaya-sarasi-ruhaṇām ullasat-kuṇḍalānām ||29||

drāghiṣṭha-śvasana-samīraṇābhi-tāpa-

pramlānī-bhavad-aruṇoṣṭha-pallavānām |

nānopāyana-vilasat-karāmbujānām

ālībhiḥ satata-niṣevitaṁ samantāt ||30||

tāsām āyata-lola-nīla-nayana-vyākośa-nīlāmbuja-

sragbhiḥ samparipūjitākhila-tanuṁ nānā-vilāsāspadam |

tan-mugdhānana-paṅkaja-pravigalan-mādhvī-rasāsvādanīṁ

bibhrāṇaṁ praṇayonmadākṣi-madhukṛn-mālāṁ manohāriṇīm ||31||

[2] atha mānasopacāraiḥ pādya-gandha-dhūpa-dīpa-naivedyācamana-tāmbūla-gandha-mālyādibhiḥ pūjayet | tato bahir nānā-vyañjana-ghṛta-śālyannādikaṁ mūla-mantreṇārpayitvā dvāre kavāṭaṁ dattvā bahir gacchet | tato bhojana-vijñaptiṁ paṭhet |

dvija-strīṇāṁ bhakte mṛduni vidurānne vraja-gavāṁ

dadhi-kṣīre sakhyuḥ sphuṭa-cipiṭa-muṣṭo muraripo |

yaśodāyāḥ stanye vraja-yuvatī-datte madhuni te

yadāsīd āmodas tam ayam upahāro’pi kurutām ||

yā prītir vidurārpite muraripo kunty-arpite yādṛśī

yā govardhana-mūrdhani yā ca pṛthuke stanye yaśodārpite |

bhāradvāja-samarpite śavarikā-datte’dhare yoṣitāṁ

yā vā te muni-bhāvinī-vinihite’nne’trāpi tām arpaya ||

kṣīre śyāmalayārpite kamalayā viśrāṇite phāṇite

datte laḍḍuni bhadrayā madhu-rase somābhayā lambhite |

tuṣṭir yā bhavatas tataḥ śata-guṇāḥ rādhā-nideśān mayā

nyaste’smin puratas tvam arpaya hare ramyopahāre ratim ||

tatas tālivādanair dvāram udghāṭyācamanaṁ dattvā tāmbūlam arpayet | tato rājopacārārātrikaṁ pūrvavat kṛtvā sajala-śaṅkhaṁ bhrāmayitvā prayatnataḥ devaṁ svāpayet | tato dvāre kavāṭaṁ dattvā bahir nirgatyāsanopari pūrvābhimukhī upaviśya sva-mantraṁ japet |

[3] tato madhyāhna-līlā-smaraṇaṁ | tatrādau gaurcandrasya bhāvana-sāra-saṅgrahe—

sahāli-śrī-rādhā-sahita-hari-līlāṁ bahuvidhāṁ

smaran madhyāhnīyāṁ pulakita-tanur gadgada-vacāḥ |

bruvan vyaktaṁ tāṁ ca svajana-gaṇa-madhye’nukurute

śacī-sūnur yas taṁ bhaja mama manas tvaṁ bata sadā ||

[4] smaraṇa-maṅgale (6)

madhyāhne’nyonya-saṅgodita-vividha-vikārādi-bhūṣā-pramugdhau

vāmyotkaṇṭhātilolau smara-makha-lalitādy-āli-narmāpta-śātau |

dolāraṇyāmbu-vaṁśī-hṛti-rati-madhu-pānārka-pūjādi-līlau

rādhā-kṛṣṇau sa-tṛṣṇau parijana-ghaṭayā sevyamānau smarāmi || iti |

[5] tata utthāya caturvāraṁ pradakṣiṇaṁ kṛtvā śrī-tulasīṁ pūrvavat sampūjya śrī-gurv-ādīn daṇḍavat praṇamet | tataś ca—

āsām aho caraṇa-reṇu-juṣām ahaṁ syāṁ

vṛndāvane kim api gulma-latauṣadhīnām |

yā dustyajaṁ sva-janam ārya-pathaṁ ca hitvā

bhejur mukunda-padavīṁ śrutibhir vimṛgyām || [10.47.61]

iti paṭhitvā vraja-dhūli-sevanaṁ kuryāt | tataś ca—

akāla-mṛtyu-haraṇaṁ sarva-vyādhi-vināśanam |

viṣṇoḥ pādodakaṁ pītvā śirasā dhārayāmy aham ||

iti paṭhitvā caraṇāmṛtaṁ pītvā kiñcit sva-śirasi dhārayet |

rudanti pātakāḥ sarve niḥśvasanti muhur muhuḥ |

hā hā kṛtvā palāyante jagannāthānna-bhakṣaṇāt ||

prasādam annaṁ tulasī-vimiśraṁ

viśeṣataḥ pāda-jalena siktam |

yo’śnāti nityaṁ purato murāreḥ

prāpnoti yajñāyuta-koṭi-puṇyam ||

iti madhyāhna-kṛtyam |

V.

### pañcamaḥ prakāśaḥ

[1] atha aparāhna-kṛtyam | tatra saṅkhyā-nibaddha-śrī-nāma-grahaṇaṁ śrī-bhāgavatādi-bhakti-śāstra-śravaṇādi kartavyam | athāparāhna-līlā-smaraṇaṁ, tatrādau śrī-gauracandrasya, yathā bhāvanā-sāra-saṅgrahe—

parāvṛttiṁ goṣṭhe vraja-nṛpati-sūnor vipinato

mahānandāmbhodheḥ sapadi janayitrīṁ sva-hṛdaye |

smaran śrī-gaurāṅgo naṭati valate niḥśvasiti ca

kṣaṇaṁ muhyan sarvān vivaśayati yas taṁ bhaja manaḥ ||

[2] smaraṇa-maṅgale (7)—

śrī-rādhāṁ prāpta-gehāṁ nija-ramaṇa-kṛte kḷpta-nānopahārāṁ

susnātāṁ ramya-veśāṁ priya-mukha-kamalāloka-pūrṇa-pramodām |

kṛṣṇaṁ caivāparāhṇe vrajam anucalitaṁ dhenu-vṛndair vayasyaiḥ

śrī-rādhāloka-tṛptaṁ pitṛ-mukha-militaṁ mātṛ-mṛṣṭaṁ smarāmi ||

iti aparāhna-kṛtyam |

iti śrī-sādhanāmṛta-candrikāyāṁ pañcamaḥ prakāśaḥ |

VI.

### ṣaṣṭhaḥ prakāśaḥ

[1] atha sāyāhna-kṛtyam | tataḥ pūrvavat sāyāhna-snāna-tilakādikaṁ kṛtvā dvāram udghāṭya śrī-devam utthāpyācamanaṁ dattvā kiñcid bhojayitvā cāratrikaṁ ca kuryāt | tataḥ sāyāhna-līlā-smaraṇaṁ, tatrādau śrī-gauracandrasya, yathā bhāvanā-sāra-saṅgrahe—

sāyantanīṁ kṛṣṇa-manojña-līlāṁ

snānāśanādyāṁ hi muhur vicintya |

sva-bhakta-madhye’nukaroti nityaṁ

tāṁ yo manas taṁ bhaja gauracandram ||

[2] smaraṇa-maṅgale (8)—

sāyaṁ rādhā svasakhyā nija-ramaṇa-kṛte preṣitāneka-bhojyāṁ

sakhyānīteśa-śeṣāśana-mudita-hṛdaṁ tāṁ ca taṁ ca vrajendum |

susnātaṁ ramya-veśaṁ gṛham anujananī-lālitaṁ prāpta-goṣṭhaṁ

nirvyūḍho’srāli-dohaṁ sva-gṛham anu punar bhuktavantaṁ smarāmi ||

iti sāyāhna-kṛtyam |

iti śrī-sādhanāmṛta-candrikāyāṁ ṣaṣṭaḥ prakāśaḥ |

VII.

### saptamaḥ prakāśaḥ

[1] atha pradoṣa-kṛtyam | tatra pradoṣa-līlā-smaraṇam | tatrādau gauracandrasya bhāvanā-sāra-saṅgrahe—

samutkaṇṭhāsannā kalita-hari-vārtā bata yathā-

bhisṛtyāsau rādhā harim api nikuñje gatavatī |

tathātmānaṁ matvā kaṭi-nihita-pāṇir viśati ca

skhalan gacchan gauro naṭati dhṛta-kampāśru-pulakaḥ || iti |

[2] smaraṇa-maṅgale (9)—

rādhāṁ sālīgaṇāntām asita-sita-niśā-yogya-veśāṁ pradoṣe

dūtyā vṛndopadeśād abhisṛta-yamunā-tīra-kalpāga-kuñjām |

kṛṣṇaṁ gopaiḥ sabhāyāṁ vihita-guṇi-kalālokanaṁ snigdha-mātrā

yatnād ānīya saṁśāyitam atha nibhṛtaṁ prāpta-kuñjaṁ smarāmi ||

[3] tataś ca yathā-śakti anna-vyañjanādika-miṣṭānna-dugdha-suvāsita-jalādikaṁ devaṁ bhojayitvā ācamanaṁ dattvā tāmbūlaṁ samarpyārātrikaṁ kuryāt | tataś ca—

govinda paramānanda yoga-nidrāṁ vitanyatām |

rādhayā puṣpa-śayyāyāṁ dāsī-gaṇa-niṣevitaḥ ||

iti mantraṁ paṭhitvā devaṁ svāpayet | tataś ca bahir nirgatya dvāram āvṛtya praṇamet |

iti pradoṣa-kṛtyam |

iti śrī-sādhanāmṛta-candrikāyāṁ saptamaḥ prakāśaḥ |

VIII.

### aṣṭamaḥ prakāśaḥ

[1] atha niśā-kṛtyam | tatra niśā-līlā-smaraṇam | tatrādau gauracandrasya bhāvanā-sāra-saṅgrahe—

śrī-śrīvāsa-gṛhe mudā parivṛto bhaktaiḥ svanāmāvalīṁ

gāyadbhir galad-aśru-kampa-pulako gauro naṭitvā prabhuḥ |

puṣpārāma-gate suratna-śayane jyotsnāyutāyāṁ niśi

viśrāntaḥ sa śacī-sutaḥ kṛta-phalāhāro niṣevyo mama ||

[2] smaraṇa-maṅgale (10-11)—

tāv utkau labdhasaṅghau bahuparicaraṇairvṛndayārādhyamānau

gānairnarmaprahelīsulapananaṭanaiḥ rāsalāsyādiraṅgaiḥ |

preṣṭhālībhirlasantau ratigatamanasau mṛṣṭamādhvīkapānau

krīḍācāryau nikuñje vividharatiraṇauddhatyavistāritāntau ||

tāmbūlairgandhamālyairvyajanahimapayaḥpādasaṁvāhanādyaiḥ

premṇā saṁsevyamānau praṇayisahacarīsañcayenāptaśātau |

vācā kāntairaṇābhirnibhṛtaratirasaiḥ kuñjasuptālisaṅghau

rādhākṛṣṇau niśāyāṁ sukusumaśayane prāptanidrau smarāmi ||

sanat-kumāra-saṁhitāyāṁ ca |

iti śrī-sādhanāmṛta-candrikāyām aṣṭamaḥ prakāśaḥ |

IX.

atha lālasāmayāni padyāni paṭhanti— yathā utkaṇṭhā-mālikāyām—

śrī-rūpa-mañjari sumañjula-kañja-netre

kāruṇya-pātri guṇa-mañjari mañjulāli |

kastūrike guṇa-mañjari rasamañjarīti

vakṣye kadā vraja-vanasya vasan nikuñje ||

śrīla-viśvanātha-ṭhakkura-kṛta-śrī-saṅkalpa-kalpa-drume [82-84]—

he mañjulāli nija-nātha pādābja-sevā-

sātatya-sampad-atulāsi mayi prasīda |

tubhyaṁ namo’stu guṇa-mañjari māṁ dayasva

mām uddharasva rasike rasa-mañjari tvam ||

he bhānumaty anupama-praṇayābdhi-magnā

sva-svāminos tvam asi māṁ padavīṁ naya svām |

prema-pravāha-patitāsi lavaṅga-mañjary

ātmīyatāmṛta-mayī mayi dhehi dṛṣṭim ||

he rūpa-mañjari sadāsi nikuñja-yūnoḥ

keli-kalā-rasa-vicitrita-citta-vṛttiḥ |

sva-datta-dir api yat sama-kalpayantat-

siddhau tavaiva karuṇā prabhutām upetu ||

śrī-stavāvalyām [sva-saṅkalpa-prakāśa-stotre]—

alaṁ māna-granther nibhṛta-caṭu-mokṣāya nibhṛtaṁ

mukunde hā heti prathayati nitāntaṁ mayi jane |

tad-arthaṁ gāndharvācaraṇa-patitaṁ prekṣya kuṭilaṁ

kadā prema-krauryāt prakhara-lalitā bhartsayati mām ||3||

mudā vaidagdhyāntar-lalita-nava-karpūra-milana-

sphuran-nānā-narmotkara-madhura-mādhvīka-racane |

sagarvaṁ gāndharvā-giridhara-kṛte prema-vivaśā

viśākhā me śikṣāṁ vitaratu gurus tad-yuta-sakhī ||4||

kuhū-kaṇṭhī-kaṇṭhād api kamana-kaṇṭhī mayi punar

viśākhā gānasyāpi ca rucira-śikṣāṁ praṇayatu |

yathāhaṁ tenaitad yuva-yugalam ullāsya sa-gaṇāl

lebhe rāse tasmān maṇi-padaka-hārān iha muhuḥ ||5||

kvacit kuñje kuñje chala-milit-gopālam anu tāṁ

mad-īśāṁ madhyāhne priyatara-sakhī-vṛnda-valitām |

sudhājaitrair annaiḥ pacana-rasa-vic campakalatā-

kṛtodyac-chikṣo’haṁ jana iha kadā bhojayati bhoḥ ||6||

kvacit kuñja-kṣetre smara-viṣama-saṅgrāma-garima-

kṣarac-citra-śreṇīṁ vraja-yuva-yugasyotkaṭa-madaiḥ |

vidhatte sollāsaṁ punar asamayaṁ parṇa-kacayair

vicitraṁ citrātaḥ sakhi kalita-śikṣo’py anu janaḥ ||7||

paraṁ tuṅgādyā yauvata-sadasi vidyādbhuta-guṇaiḥ

sphuṭaṁ jitvā padmā-prabhṛti-nava-nārīr bhramati yā |

jano’yaṁ sampādya sakhi vividha-vidyāspadatayā

tayā kiṁ śrīnāthācchala-nihita-netreṅgita-lavaiḥ ||8||

sphuran-muktā-guñjā-maṇi-sumanasāṁ hāra-racane

mudendor lekhā me racayatu tathā śikṣaṇa-vidhim |

yathā taiḥ saṁkḷptair dayita-sarasī-madhya-sadane

sphuṭaṁ rādhā-kṛṣṇāv ayam api jano bhūṣayati tau ||9||

aye pūrvaṁ raṅgety amṛtamaya-varṇa-dvaya-rasa-

sphurad-devī-prārthyaṁ naṭana-paṭalaṁ śikṣayati cet |

tadā rāse dṛśyaṁ rasa-valita-lāsyaṁ vidadhatos

tayor vaktre yuñje naṭana-paṭu-vīṭiṁ sakhi muhuḥ ||10||

sad-akṣa-krīḍānāṁ vidhim iha tathā śikṣayituṁ sā

sudevī me divyaṁ sadasi sudṛśāṁ gokula-bhuvām |

tayor dvandve khelām atha vidadhatoḥ sphūrjati tathā

karomi śrīnāthāṁ sakhi vijayinīṁ netra-kathanaiḥ ||11||

śrī-stava-mālāyāṁ śrī-śrī-gāndharvā-samprārthanāṣṭakam [2]

hā devi kāku-bhara-gadgadayādya vācā

yāce nipatya bhuvi daṇḍavad-udbhaṭārtiḥ |

asya prasādam abudhasya janasya kṛtvā

gāndharvike nija-gaṇe gaṇanāṁ vidhehi ||

[utkalikā-vallariḥ 52]

kadāhaṁ seviṣye vratati-camarī-cāmara-marud-

vinodena krīḍā-kusuma-śayane nyasta-vapuṣau |

daronmīlan-netrau śrama-jala-kaṇa-klidyad-alakau

bruvāṇāv anyonyaṁ vraja-nava-yuvānāv iha yuvām ||52||

śrī-vṛndāvana-śatake [17.3]

guṇaiḥ sarvair hīno’py aham akhila-jīvādhamatamo’py

aśeṣair doṣaiḥ svair api ca valito durmatir api |

prasādād yasyaivāvidam ahaha rādhāṁ vrajapateḥ

kumāraṁ śrī-vṛndāvanam api sa gauraḥ mama gatiḥ ||

śrīla-rasikānanda-prabhu-kṛta-bhāgavata-vandanāyām—

ālokāmṛta-dānato bhava-mahā-bandhaṁ nṝṇāṁ chindataḥ

sparśāt pāda-saroja-śauca-payasāṁ tāpa-trayaṁ bhindataḥ |

ālāpād vraja-nāgarasya padayoḥ premāṇam ātanvato

vande bhāgavatān imān anulavaṁ mūrdhnā nipatya kṣitau ||

sarveṣāṁ bhakti-śāstrāṇāṁ padyāni tu svatuṣṭaye |

saṁgṛhītāni cārūṇi vijñeyāni manīṣibhiḥ ||

racitā kṛṣṇa-dāsena govardhana-nivāsinā |

kenacid atimugdhena sādhanāmṛta-candrikā ||

parama-karuṇārṇava-śrīla-narottama-dāsa-nāma-dheya-ṭhakkura-mahāśaya-bhṛtyānubhṛtya-śrī-kṛṣṇa-dāsena racitā sādhanāmṛta-candrikā samāptā |

kha-bāṇāśvaika-śāke caitre govardhanāntare |

dvādaśyāṁ saumyaghastre’yaṁ grantha-sampūrṇatām agāt ||

[1750 śaka = 1828 AD]

1. Strange, but I cannot find these verses in my edition. [↑](#footnote-ref-2)